
VŠEOBECNÉ ZMLUVNÉ PODMIENKY K ZMLUVE O POSKYTNUTÍ FINANČNÉHO PRÍSPEVKU

VŠEOBECNÉ USTANOVENIA
1.1. Tieto všeobecné zmluvné podmienky (ďalej len „VZP“), ktoré sú súčasťou Zmluvy, bližšie upravujú práva a povinnosti Zmluvných strán, ktorými sú na strane jednej Poskytovateľ príspevku a na strane druhej Prijímateľ tohto príspevku, pri poskytnutí príspevku zo strany Poskytovateľa Prijímateľovi podľa podmienok uvedených v Zmluve, ako aj pri čerpaní príspevku Prijímateľom.

1.2. Vzájomné práva a povinnosti medzi Poskytovateľom a Prijímateľom sa riadia Zmluvou, všetkými právnymi predpismi a dokumentmi, ktoré sú uvedené v odseku 3.3 Zmluvy a na ktoré Zmluva odkazuje. Základný právny rámec upravujúci vzťahy medzi Poskytovateľom a Prijímateľom tvoria najmä, nie však výlučne, nasledovné právne predpisy:
1.2.1. Právne akty EÚ:
a) Všeobecné nariadenie 2021/1060;
b) Nariadenie 2021/2115;
c) Implementačné nariadenia, ktorými sú jednotlivé vykonávacie nariadenia alebo delegované nariadenia k Všeobecnému nariadeniu a/alebo Nariadeniu 2021/2115
d) Vykonávacie nariadenie Komisie (EÚ) 2021/2290;
e) Vykonávacie nariadenie komisie (EÚ) 2022/128;
f) Právne akty EÚ v platnom znení vyplývajúce z pravidiel štátnej pomoci.
1.2.2. Právne predpisy SR:
a) Zákon č. 247/2024 Z. z. o príspevkoch poskytovaných z Európskeho poľnohospodárskeho fondu pre rozvoj vidieka a o zmene a doplnení niektorých zákonov (ďalej ako „Zákon č. 247/2024 Z. z. o príspevkoch z EPFRV“ alebo „Zákon o príspevkoch z EPFRV“) ;
b) Zákon o rozpočtových pravidlách;
c) Zákon o finančnej kontrole a audite;
d) Obchodný zákonník;
e) Občiansky zákonník;
f) Zákon o štátnej pomoci;
g) zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov;
h) Zákon o Verejnom obstarávaní;
i) Zákon o účtovníctve;
j) Zákon o RPVS;
k) zákon č. 294/2025 Z. z. ktorým sa mení a dopĺňa zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony;
l) zákon č. 25/2025 Z. z. stavebný zákon a o zmene a doplnení niektorých zákonov (Stavebný zákon);
m) Zákon o e-Governmente;
n) Zákon o slobodnom prístupe k informáciám.
1.2.3. Právne dokumenty (podľa definície Právneho dokumentu uvedenej v ods. 1.3 VZP):
a) Schválený SP SPP 2023 – 2027 v aktuálnom znení;
b) príslušná Schéma pomoci (ak sa v rámci Výzvy uplatňuje), Výzva a jej prílohy, vrátane podkladov pre vypracovanie a predkladanie žiadostí o príspevok, ak boli tieto podklady Zverejnené;
c) Systém riadenia iniciatívy LEADER, Systém riadenia projektových intervencií SP SPP 2023 – 2027 (ďalej aj „Systém riadenia“), Systém finančného riadenia EPFRV (ďalej aj „Systém finančného riadenia);
d) Dokumenty vystavené na základe bodu 1.2.3. písm. a) až c) VZP, ak boli zverejnené (Príručka pre žiadateľa, Príručka pre prijímateľa);
e) iné Právne dokumenty. 

1.3. Pojmy použité v týchto VZP sú v nadväznosti na odsek 1.1 Zmluvy záväzné pre celú Zmluvu, vrátane výkladových pravidiel obsiahnutých v odsekoch 1.2. až 1.5. Zmluvy. Povinnosti vyplývajúce pre Zmluvné strany z definície pojmov podľa tohto odseku VZP sú rovnako záväzné, ako by boli obsiahnuté v iných ustanoveniach Zmluvy.
Aktivita – súhrn činností uskutočňovaných Prijímateľom v rámci Projektu na to vyčlenenými finančnými zdrojmi počas realizácie Projektu, ktoré prispievajú k dosiahnutiu konkrétneho cieľa Projektu, a majú definovaný výstup, ktorý predstavuje pridanú hodnotu pre Prijímateľa, nezávisle na realizácii ostatných aktivít Projektu; 
Animácie (chod MAS) – celkové náklady na chod MAS a animačné náklady nesmú presiahnuť 25 % celkových výdavkov;
Bezodkladne – najneskôr do piatich (5) Dní od vzniku skutočnosti rozhodnej pre začiatok plynutia danej lehoty; to neplatí, ak sa v konkrétnom ustanovení Zmluvy stanovuje odlišná lehota platná pre konkrétny prípad; pre počítanie lehôt platia pravidlá uvedené v definícii Lehoty; 
Celkové oprávnené výdavky – výdavky, ktorých maximálna výška vyplýva z rozhodnutia Poskytovateľa, ktorým bola Schválená žiadosť o Finančný príspevok a ktoré predstavujú vecný aj finančný rámec pre vznik Oprávnených výdavkov, ak budú vynaložené v súvislosti s Projektom na Realizáciu Aktivít Projektu. Vecný rámec Celkových oprávnených výdavkov rešpektuje pravidlá vyplývajúce z Nariadenia 2021/2115, Všeobecného nariadenia 2021/1060, z minimálnych štandardov oprávnenosti uvedených v Systéme riadenia, z Výzvy a z prípadnej schémy pomoci. Pre účely tejto Zmluvy je používaná terminológia „výdavky“, aj pre „náklady“ v zmysle Zákona o účtovníctve; 
Deň alebo deň - dňom sa rozumie Pracovný deň, ak v Zmluve alebo VZP nie je výslovne uvedené, že ide o kalendárny deň;
Dodávateľ – subjekt, ktorý zabezpečuje pre Užívateľa dodávku tovarov, uskutočnenie prác alebo poskytnutie služieb ako súčasť Realizácie Aktivít Projektu Užívateľa na základe výsledkov Verejného obstarávania alebo iného druhu obstarávania, ktoré bolo v rámci projektu Užívateľa vykonané v súlade so ZoP; 
EK alebo Európska komisia – Európska komisia;
EÚ –  Európska únia, ktorá bola formálne konštituovaná na základe ZoFEÚ; 
Finančné ukončenie Projektu –  zodpovedá pojmu ukončenie Realizácie Projektu, ako tento pojem (ukončenie Realizácie Projektu) používa Systém riadenia a súčasne v zmysle Systému finančného riadenia sa Projekt po ukončení Realizácie Projektu označuje ako „ukončená operácia“) – nastane dňom, kedy po zrealizovaní všetkých Aktivít v rámci Realizácie Aktivít Projektu došlo k splneniu oboch nasledovných podmienok: 
a) Poskytovateľ uhradil všetky Oprávnené výdavky všetkým Užívateľom v rámci implementácie Stratégie miestneho rozvoja a tieto sú premietnuté do účtovníctva Prijímateľa v zmysle príslušných právnych predpisov SR a podmienok stanovených v Zmluve; a 
b) Prijímateľovi bol uhradený/zúčtovaný zodpovedajúci PP. 
Hlásenie o Začatí Realizácie Aktivít Projektu – formulár, prostredníctvom ktorého Prijímateľ oznamuje Poskytovateľovi Začatie Realizácie Aktivít Projektu;
Implementačné nariadenia – Právne akty EÚ, ktoré vydáva Európska komisia ako vykonávacie nariadenia alebo delegované nariadenia, ktorými sa stanovujú podrobnejšie pravidlá a podmienky uplatniteľné na vykonanie rôznych oblastí úpravy podľa Všeobecného nariadenia; 
Implementácia Stratégie miestneho rozvoja alebo Systém riadenia iniciatívy LEADER – dokument s názvom „Systém riadenia iniciatívy LEADER“ v rámci SP SPP 2023 - 2027, vydaný Poskytovateľom, ktorý predstavuje súhrn pravidiel, postupov a činností, ktoré sa uplatňujú pri poskytovaní Príspevkov Užívateľom a ktoré sú záväzné pre všetky subjekty zúčastnené na implementácii stratégie miestneho rozvoja; pre účely Zmluvy je záväzná vždy aktuálna Zverejnená verzia uvedeného dokumentu na Webovom sídle Poskytovateľa v nadväznosti aj na interpretačné pravidlá uvedené v odseku 1.3.4. Zmluvy; 
IMS alebo Informačný monitorovací systém - informačný  monitorovací systém v zmysle ust. § 42 Zákon o príspevkoch z EPFRV, v rámci iniciatívy LEADER sa ako IMS využíva ITMS2014+;
Kontrolovaná osoba – osoba, u ktorej sa vykonáva kontrola overovaných skutočností podľa Zákona o príspevkoch z EPFRV a finančná kontrola alebo audit podľa Zákona o finančnej kontrole, pričom vo vzťahu k Zákonu o finančnej kontrole a audite ide o povinnú osobu tak, ako je v tomto zákone definovaná; 
LEADER – miestny rozvoj vedený komunitou ako osobitný implementačný prístup programov v rámci EÚ, ktorý predstavuje nástroj na podporu miestneho rozvoja vo vidieckych a mestských oblastiach prostredníctvom miestnych verejno-súkromných partnerstiev, nazývaných miestne akčné skupiny, a miestnych rozvojových stratégií založený na princípe „zdola – nahor“, vyplýva z čl. 31 až 34 Všeobecného nariadenia;
MAS – miestna akčná skupina v zmysle ust. § 8 Zákon o príspevkoch z EPFRV. Výber a udelenie štatútu MAS sa vykonáva v súlade so SP SPP 2023 - 2027;
Merateľné ukazovatele Projektu – záväzná kvantifikácia výstupov a cieľov, ktoré majú byť dosiahnuté Realizáciou Aktivít Projektu, ich sledovanie na úrovni Projektu je dôležité z pohľadu riadenia Projektu a sledovania jeho výkonnosti a ktorými sa zabezpečí dosahovanie cieľov na úrovni OP. Poskytovateľ zahrnie do Výzvy návrh merateľných ukazovateľov, z ktorých Prijímateľ zahrnie do žiadosti o poskytnutie príspevku všetky alebo niektoré merateľné ukazovatele, za ktorých plnenie a vyhodnotenie následne Prijímateľ zodpovedá v rámci Realizácie Aktivít Projektu a súčasne zodpovedá za ich plnenie, resp. udržanie v rámci Obdobia Udržateľnosti. Merateľné ukazovatele Projektu odzrkadľujú skutočné dosahovanie pokroku na úrovni Projektu, priradzujú sa k Aktivitám Projektu a v zásade zodpovedajú výstupu Projektu. V prípade, ak sa v Zmluve uvádza pojem Merateľný ukazovateľ Projektu vo všeobecnosti, bez označenia „s príznakom“ alebo „bez príznaku“, zahŕňa takýto pojem aj Merateľný ukazovateľ Projektu s príznakom aj Merateľný ukazovateľ Projektu bez príznaku;
Merateľný ukazovateľ Projektu s príznakom – Merateľný ukazovateľ Projektu, ktorého dosiahnutie je objektívne ovplyvniteľné externými faktormi a ktorých dosahovanie nie je plne v kompetencii Prijímateľa. Nedosiahnutie plánovanej cieľovej hodnoty Merateľných ukazovateľov Projektu s príznakom v rámci akceptovateľnej miery odchýlky pri preukázaní daného externého vplyvu nemusí byť spojené s finančnou sankciou vo vzťahu k Prijímateľovi pri splnení podmienok podľa odseku 6.13. a 6.14. Zmluvy; 
Merateľný ukazovateľ Projektu bez príznaku – Merateľný ukazovateľ Projektu, ktorého dosiahnutie je záväzné z hľadiska dosiahnutia jeho plánovanej cieľovej hodnoty, pričom akceptovateľná miera odchýlky, ktorá nemusí mať za následok vznik finančnej zodpovednosti, vyplýva z článku 10. VZP; 
Monitorovací výbor – orgán zriadený v súlade s článkom 124 a nasledujúceho Nariadenia 2021/2115, ktorý skúma všetky otázky ovplyvňujúce výkonnosť programu vrátane záverov z preskúmania výkonnosti. Monitorovací výbor poskytuje konzultácie, skúma a schvaľuje všetky návrhy Riadiaceho orgánu na zmenu programu. Monitorovací výbor pre program v rámci cieľa Európska územná spolupráca zriaďujú členské štáty zúčastnené na programe a po dohode s riadiacim orgánom aj tretie krajiny, ktoré prijali pozvanie zúčastniť sa na programe; 
Nariadenie 2021/2115 - nariadenie Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013;
Nariadenie 2021/2116 – nariadenie Európskeho parlamentu a Rady (EÚ) 2021/2116 z 2. decembra 2021 o financovaní, riadení a monitorovaní spoločnej poľnohospodárskej politiky a o zrušení nariadenia (EÚ) č. 1306/2013;
Nariadenie 2024/2509 – nariadenie Európskeho parlamentu a Rady (EÚ, Euratom) č. 2024/2509 z 23. septembra 2024, o rozpočtových pravidlách, ktoré sa vzťahujú na všeobecný rozpočet Únie (prepracované znenie)
Neoprávnené výdavky – výdavky Projektu, ktoré nie sú Oprávnenými výdavkami; ide najmä o výdavky, ktoré sú v rozpore so Zmluvou (napr. vznikli mimo obdobia oprávnenosti výdavkov, patria do Skupiny výdavkov neoprávnenej na spolufinancovanie z prostriedkov SP SPP 2023 - 2027, nesúvisia s činnosťami nevyhnutnými pre úspešnú Realizáciu Projektu a ukončenie Projektu, alebo sú v rozpore s inými podmienkami pre oprávnenosť výdavkov definovaných v článku 14. VZP), sú v rozpore s podmienkami príslušnej Výzvy alebo sú v rozpore s právnymi predpismi SR a právnymi aktmi EÚ. V prípade uplatnenia ex ante finančných opráv za porušenie pravidiel a postupov Verejného obstarávania je Prijímateľ povinný deklarovať 100 % hodnoty výdavku, ktorá bude až na úrovni Riadiaceho orgánu znížená o zodpovedajúcu výšku finančnej úpravy; 
Nezrovnalosť – akékoľvek porušenie práva Európskej únie alebo vnútroštátneho práva v zmysle metodického usmernenia Riadiaceho orgánu č. 6. V prípade, že metodické usmernenie uvedené v predchádzajúcej vete stratí platnosť bez náhrady, pojem Nezrovnalosť sa bude vykladať v zmysle Zákona o príspevkoch z EPFRV, najmä v súlade s ust. § 32 Zákona o príspevkoch z EPFRV; 
Obchodný zákonník – zákon č. 513/1991 Zb. Obchodný zákonník v znení neskorších predpisov; 
Občiansky zákonník – zákon č. 40/1964 Zb. Občiansky zákonník v znení neskorších predpisov; 
Opakovaný – výskyt určitej identickej skutočnosti najmenej dvakrát (2x); 
Oprávnené výdavky – výdavky, ktoré skutočne vznikli a boli uhradené Prijímateľom (s výnimkou časti Oprávnených výdavkov podľa odseku 3.1.4. Zmluvy) v súvislosti s Realizáciou Aktivít Projektu, v zmysle Zmluvy, ak spĺňajú pravidlá oprávnenosti výdavkov uvedené v článku 14. VZP; s ohľadom na definíciu Celkových oprávnených výdavkov, výška Oprávnených výdavkov môže byť rovná alebo nižšia ako výška Celkových oprávnených výdavkov a súčasne rovná alebo vyššia ako výška Schválených oprávnených výdavkov; 
Orgán auditu – národný, regionálny alebo miestny orgán verejnej moci alebo subjekt verejnej správy, ktorý je funkčne nezávislý od Riadiaceho orgánu a Orgánu zabezpečujúceho ochranu finančných záujmov Európskej únie. V podmienkach Slovenskej republiky plní úlohy orgánu auditu Ministerstvo financií SR; 
Orgán zapojený do riadenia, auditu a kontroly príspevkov EPFRV vrátane finančného riadenia – je v súlade so Všeobecným nariadením, príslušnými uzneseniami vlády SR jeden alebo viacero z nasledovných orgánov: 
a) Európska komisia; 
b) vláda SR;
c) Riadiaci orgán; 
d) Orgán zabezpečujúci ochranu finančných záujmov Európskej únie; 
e) Monitorovací výbor; 
f) Orgán auditu a spolupracujúce orgány.
Orgán zabezpečujúci ochranu finančných záujmov Európskej únie – orgánom zabezpečujúci ochranu finančných záujmov Európskej únie je Úrad vlády Slovenskej republiky v zmysle ust. § 6 Zákona o príspevkoch z EPFRV. Jeho úlohou je a) koordinovať ochranu finančných záujmov Európskej únie vykonávanú subjektmi verejnej správy, usmerňuje ich činnosť a spolupracuje s nimi v tejto oblasti, b) zhromažďovať údaje o Nezrovnalostiach od subjektov verejnej správy, c) oznamovať Nezrovnalosti Komisii podľa osobitných predpisov na základe údajov poskytnutých od subjektov verejnej správy, d) byť koordinačným útvarom pre boj proti podvodom a poskytovať súčinnosť pri administratívnom vyšetrovaní, e) zabezpečovať, koordinovať a monitorovať výmenu informácií medzi subjektmi verejnej správy a vo vzťahu k orgánom Európskej únie, ak ide o podozrenie z podvodu alebo iného protiprávneho konania pri poskytovaní príspevku alebo príspevku na finančný nástroj alebo pri vykonávaní finančného nástroja, f) vykonávať kontrolu podľa osobitného predpisu na účely ochrany finančných záujmov Európskej únie, a g) plniť ďalšie úlohy v oblasti ochrany finančných záujmov Európskej únie;
OVZ – okolnosť vylučujúca zodpovednosť, t. j. prekážka, ktorá nastala nezávisle od vôle, konania alebo opomenutia Zmluvnej strany a bráni jej v splnení jej povinnosti, ak nemožno rozumne predpokladať, že by Zmluvná strana túto prekážku alebo jej následky odvrátila alebo prekonala, a ďalej že by v čase vzniku záväzku túto prekážku predvídala. Účinky okolnosti vylučujúcej zodpovednosť sú obmedzené iba na dobu, pokiaľ trvá prekážka, s ktorou sú tieto účinky spojené. Zodpovednosť Zmluvnej strany nevylučuje prekážka, ktorá vznikla z jej hospodárskych pomerov. Na posúdenie toho, či určitá udalosť je OVZ, sa použije ust. § 374 Obchodného zákonníka a ustálené výklady a judikatúra k tomuto ustanoveniu. 
V zmysle uvedeného tak OVZ musí spĺňať kumulatívne nasledovné podmienky: 
a) dočasný charakter prekážky, ktorý bráni Zmluvnej strane plniť si povinnosti zo záväzku po určitú dobu, ktoré inak je možné splniť, a ktorý je základným rozlišovacím znakom od dodatočnej objektívnej nemožnosti plnenia, kedy povinnosť dlžníka zanikne, s ohľadom na to, že dodatočná nemožnosť plnenia má trvalý, nie dočasný charakter;
b) objektívna povaha, v dôsledku čoho OVZ musí byť nezávislá od vôle Zmluvnej strany, ktorá vznik takejto udalosti nevie ovplyvniť;
c) musí mať takú povahu, že bráni Zmluvnej strane v plnení jej povinností, a to bez ohľadu na to, či ide o právne prekážky, prírodné udalosti alebo ďalšie okolnosti vis maior;
d) neodvrátiteľnosť, v dôsledku ktorej nie je možné rozumne predpokladať, že Zmluvná strana by mohla túto prekážku odvrátiť alebo prekonať, alebo odvrátiť alebo prekonať jej následky v rámci lehoty, po ktorú OVZ trvá; a
e) nepredvídateľnosť, ktorú možno považovať za preukázanú, ak Zmluvná strana nemohla pri uzavretí Zmluvy predpokladať, že k takejto prekážke dôjde, pričom sa predpokladá, že povinnosti vyplývajúce z právnych predpisov SR alebo právnych aktov EÚ sú alebo majú byť každému známe. 
Za OVZ na strane Poskytovateľa sa považuje aj uzatvorenie Štátnej pokladnice. Za OVZ sa nepovažuje plynutie lehôt v rozsahu, ako vyplývajú z právnych predpisov SR a právnych aktov EÚ;
Systém finančného riadenia EPFRV v rámci SP SPP 2023 – príručka k finančnému riadeniu fondov EÚ na programové obdobie 2021 – 2027, ktorej primárnym cieľom je bližšie zadefinovanie postupov a pravidiel v oblasti finančného riadenia a povinnosti subjektov zapojených do implementácie fondov EÚ;
Podstatná zmena Projektu – má význam uvedený v článku 65 Všeobecného nariadenia, ktorý je ďalej precizovaný touto Zmluvou a ktorý môže byť predmetom výkladu alebo usmernení uvedených v Právnych dokumentoch vydaných Európskou komisiou, Riadiacim orgánom, Sprostredkovateľským orgánom alebo iným, na to oprávneným subjektom, ak bol príslušný predpis alebo Právny dokument Zverejnený. 
Podstatná zmena Projektu, ktorého súčasťou je investícia do infraštruktúry alebo investícia do výroby, nastane, ak v období od Začatia Realizácie Aktivít Projektu do uplynutia piatich (5) rokov od Finančného ukončenia Projektu, dôjde v Projekte alebo v súvislosti s ním k niektorej z nasledujúcich skutočností: 
a) skončeniu alebo premiestneniu výrobnej činnosti mimo oprávnené miesto Realizácie Projektu, t. j. dôjde k porušeniu podmienky poskytnutia príspevku spočívajúcej v oprávnenosti miesta Realizácie Projektu; 
b) zmene vlastníctva položky infraštruktúry, ktorá poskytuje Prijímateľovi alebo tretej osobe neoprávnené zvýhodnenie, bez ohľadu na to, či ide o súkromnoprávny-subjekt alebo orgán verejnej moci;
c) podstatnej zmene Projektu, ktorá ovplyvňuje povahu alebo ciele Projektu alebo podmienky jeho realizácie, v porovnaní so stavom, v akom bol Projekt schválený. 
Podstatná zmena Projektu nastane aj v prípade, ak v období desiatich (10) rokov od Finančného ukončenia Projektu dôjde k presunu výrobnej činnosti, ktorá bola súčasťou Projektu, mimo EÚ;
Právny dokument, z ktorého pre Prijímateľa vyplývajú práva a povinnosti alebo ich zmena alebo tiež Právny dokument – predpis, opatrenie, usmernenie, rozhodnutie alebo akýkoľvek iný právny dokument bez ohľadu na jeho názov, právnu formu a procedúru (postup) jeho vydania alebo schválenia, ktorý bol vydaný akýmkoľvek orgánom zapojeným do riadenia, auditu a kontroly príspevkov EPFRV vrátane finančného riadenia a/alebo ktorý bol vydaný na základe a v súvislosti so Všeobecným nariadením 2021/1060 a Nariadením 2021/2115, to všetko vždy za podmienky, že bol Zverejnený;
Právne predpisy a/alebo Právne akty EÚ – zahŕňajú primárne pramene práva EÚ (najmä zakladajúce zmluvy; doplnky, protokoly a deklarácie pripojené k zmluvám; dohody o pristúpení k EÚ; ale aj akty, ktoré prijíma Európska rada s cieľom zabezpečiť hladké fungovanie EÚ); sekundárne pramene práva EÚ (nariadenia, smernice, rozhodnutia, odporúčania a stanoviská) a ostatné dokumenty, z ktorých vyplývajú práva a povinnosti, ak boli Zverejnené v Úradnom vestníku EÚ, najmä Všeobecné nariadenie a Nariadenie 2021/2115; 
Právne predpisy SR – všeobecne záväzné právne predpisy Slovenskej republiky; 
Prebiehajúce skúmanie – prebiehajúce posudzovanie súladu poskytovania príspevku s právnymi predpismi SR a EÚ a inými príslušnými podzákonnými, resp. zmluvami vykonávané Riadiacim orgánom, Orgánom zabezpečujúcim ochranu finančných záujmov Európskej únie, Orgánom auditu alebo inými vecne príslušnými orgánmi SR a EÚ (napr. Úrad pre verejné obstarávanie, Protimonopolný úrad, Európska komisia atď.) z dôvodu vzniku pochybností o správnosti, oprávnenosti a zákonnosti výdavkov. Samotný výkon kontroly (finančnej kontroly), overovania alebo auditu sa nepovažuje za prebiehajúce skúmanie, a to až do momentu, pokiaľ neexistuje pochybnosť o správnosti, oprávnenosti alebo zákonnosti výdavkov; táto pochybnosť sa preukazuje vypracovaným návrhom správy alebo návrhom zistení. 
Predmet Projektu – hmotne zachytiteľná podstata Projektu (po Ukončení Realizácie Aktivít Projektu sa označuje aj ako hmotný výstup Realizácie Projektu), ktorej nadobudnutie, realizácia, rekonštrukcia, poskytnutie alebo iné Aktivity opísané v Projekte boli spolufinancované z P; môže ísť napríklad o stavbu, zariadenie, dokumentáciu, inú vec, majetkovú hodnotu alebo právo, pričom jeden Projekt môže zahŕňať aj viacero Predmetov Projektu;
Príručka pre prijímateľa – príručka pre prijímateľa intervencie LEADER 2023 – 2027 je v zmysle Systému riadenia záväzným riadiacim dokumentom, ktorý vydáva Poskytovateľ a ktorý predstavuje procesný nástroj popisujúci jednotlivé fázy implementácie projektov; 
Príručka pre žiadateľa – je v zmysle Systému riadenia riadiacou dokumentáciou na úrovni Projektu predovšetkým s informatívnym charakterom pre (potenciálneho) žiadateľa, ktorú vydáva Poskytovateľ a ktorá je povinnou prílohou vyhlásenej Výzvy;
PP alebo Finančný príspevok alebo príspevok – nenávratný finančný príspevok, t. j. suma finančných prostriedkov poskytnutá Prijímateľovi na Realizáciu Aktivít Projektu, vychádzajúca zo Schválenej žiadosti o Finančný príspevok, podľa podmienok Zmluvy, z verejných zdrojov v súlade s platnou právnou úpravou (najmä Zákonom o príspevkoch z EPFRV, Zákonom o finančnej kontrole a audite a Zákonom o rozpočtových pravidlách). Maximálna výška príspevku vyplýva z rozhodnutia, ktorým bola Schválená žiadosť o Finančný príspevok na Projekt, a predstavuje určité % z Celkových oprávnených výdavkov vzhľadom na intenzitu pomoci pre Projekt v súlade s podmienkami Výzvy. Skutočne vyplatený príspevok predstavuje určité % zo Schválených oprávnených výdavkov vzhľadom na intenzitu pomoci pre Projekt v súlade s podmienkami Výzvy a po zohľadnení ďalších skutočností vyplývajúcich zo Zmluvy; výška skutočne vyplateného príspevku môže byť rovná alebo nižšia ako výška maximálnej výšky príspevku;
Pracovný deň - deň, ktorým nie je sobota, nedeľa alebo deň pracovného pokoja v zmysle zákona č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov;
Príspevok – (i) v prípade zapojenia Užívateľov finančné prostriedky poskytované z PP v mene Euro Prijímateľom Užívateľovi na Realizáciu Projektu Užívateľa súvisiace s financovaním Stratégie miestneho rozvoja. Príspevok sa poskytuje na základe preukázaných oprávnených výdavkov Užívateľa, v nadväznosti na legálnu definíciu podľa ust. § 3 písm. v) Zákona o príspevkoch z EPFRV. Príspevok predstavuje časť PP, ktorá sa za podmienok uvedených vo výzve poskytuje zo strany Prijímateľa jeho užívateľom na základe ZoP; definícia Príspevku má vo vzťahu k zabezpečeniu PP na chod MAS význam najmä vo vzťahu k oprávnenosti výdavkov v súvislosti so zabezpečením úkonov súvisiacich s poskytovaním Príspevku v zmysle odseku 14.1.12. VZP; 
Projekt – znamená projekt bližšie špecifikovaný v odseku 2.1. Zmluvy, na realizáciu ktorého bol Prijímateľovi poskytnutý príspevok zo strany Poskytovateľa v súlade so Schválenou žiadosťou o Finančný príspevok;
Realizácia Projektu – obdobie od Začatia Realizácie Aktivít Projektu až po Finančné ukončenie Projektu; 
Realizácia Aktivít Projektu – realizácia všetkých Aktivít projektu v súlade so Zmluvou; zodpovedá obdobiu tzv. fyzickej realizácie Projektu, t. j. obdobiu, v rámci ktorého Prijímateľ realizuje jednotlivé Aktivity Projektu od Začatia Realizácie Aktivít Projektu do Ukončenia Realizácie Aktivít Projektu. Maximálna doba Realizácie Aktivít Projektu zodpovedá oprávnenému obdobiu stanovenému vo Výzve, pričom za žiadnych okolností nesmie prekročiť termín 31.10.2029;
Riadiaci orgán – orgán štátnej správy alebo územnej samosprávy poverený Slovenskou republikou, ktorý je určený na realizáciu operačného programu a zodpovedá za riadenie operačného programu v súlade so zásadou správneho finančného riadenia podľa článku 123 Nariadenia 2021/2115. Riadiaci orgán je menovaný pre každý OP. V podmienkach SR v súlade s ust. § 4 Zákona o príspevkoch z EPFRV je Riadiacim orgánom Ministerstvo pôdohospodárstva a rozvoja vidieka Slovenskej republiky; 
Riadne – uskutočnenie (právneho) úkonu v súlade so Zmluvou, právnymi predpismi SR a právnymi aktmi EÚ a s Príručkou pre žiadateľa v rámci Výzvy a jej príloh, Príručkou pre Prijímateľa, príslušnou schémou pomoci, ak je súčasťou projektu Užívateľa poskytnutie pomoci, Systémom finančného riadenia, Systémom riadenia a Právnymi dokumentmi; 
Schémy štátnej pomoci a schémy pomoci „de minimis“, spoločne aj ako „schémy pomoci“ – záväzné dokumenty, ktoré komplexne upravujú poskytovanie pomoci jednotlivým príjemcom podľa podmienok stanovených v Zákone o štátnej pomoci; 
Schválená žiadosť o Finančný príspevok – žiadosť o poskytnutie príspevku spolu so všetkými prílohami v rozsahu a obsahu ako bola schválená Poskytovateľom v rámci konania o žiadosti v zmysle Zákona o príspevkoch z EPFRV a ktorá je uložená u Poskytovateľa; 
Schválené oprávnené výdavky – skutočne vynaložené, odôvodnené a Riadne preukázané Oprávnené výdavky Prijímateľa schválené Poskytovateľom v rámci predložených Žiadostí o platbu; s ohľadom na definíciu Oprávnených výdavkov, výška Schválených oprávnených výdavkov môže byť rovná alebo nižšia ako výška Oprávnených výdavkov; 
Skupina výdavkov – výdavky rovnakého charakteru zoskupené na základe opatrení Ministerstva financií SR, ktorými sa ustanovujú podrobnosti o postupoch účtovania. Skupiny oprávnených výdavkov sú definované prostredníctvom číselníka oprávnených výdavkov na programové obdobie 2023 - 2027, pričom oprávnenými sú len tie Skupiny výdavkov, ktoré sú uvedené v  Príručke pre žiadateľa; 
Správa o zistenej Nezrovnalosti – dokument, na základe ktorého je zdokumentované podozrenie z Nezrovnalosti alebo zistenie Nezrovnalosti v jednotlivých štádiách vývoja nezrovnalosti v IMS;
SR – Slovenská republika;
Stratégia miestneho rozvoja – stratégia miestneho rozvoja vedeného komunitou, ktorá bola Prijímateľovi schválená rozhodnutím Pôdohospodárskej platobnej agentúry o schválení stratégie miestneho rozvoja vedeného komunitou. 
SP SPP 2023 - 2027 – Strategický plán Spoločnej poľnohospodárskej politiky predstavujúci stratégiu rozvoja, ktorá bola schválená rozhodnutím Pôdohospodárskej platobnej agentúry, s príslušným fondom EPZF a EPFRV, účinná od 01.01.2023 do 31.12.2027;
Systém finančného riadenia – systém finančného riadenia EPFRV v rámci SP SPP 2023 – 2027, ktorý predstavuje súhrn pravidiel, postupov a činností financovania príspevku a príspevku na finančný nástroj, ktorý zahŕňa finančné plánovanie a rozpočtovanie, riadenie a realizáciu toku finančných prostriedkov, účtovanie, výkazníctvo a monitorovanie finančných tokov, certifikáciu a vysporiadanie finančných vzťahov voči SR a voči Európskej komisii;
Systém riadenia – Systém riadenia projektových intervencií SP SPP 2023 – 2027, ktorý predstavuje súhrn úhrn pravidiel, postupov a činností, ktoré sa uplatňujú pri poskytovaní príspevku, najmä pri vyhlasovaní výzvy na predkladanie žiadostí podľa ust. § 10 Zákona o príspevkoch z EPFRV, výzvy na predkladanie projektových zámerov podľa ust. § 11 Zákona o príspevkoch z EPFRV, výzvy na predkladanie obsahových námetov podľa ust. § 12 Zákona o príspevkoch z EPFRV, konaní o žiadosti podľa ust. § 13 Zákona o príspevkoch z EPFRV, pri opravných prostriedkoch, finančnej kontrole, realizácii projektov a pri posudzovaní konfliktu záujmov;
Štátna pomoc alebo pomoc – akákoľvek pomoc poskytovaná z prostriedkov štátneho rozpočtu SR alebo akoukoľvek formou z verejných zdrojov podniku podľa článku 107 odsek 1 ZoFEÚ, ktorá narúša súťaž alebo hrozí narušením súťaže tým, že zvýhodňuje určité podniky alebo výrobu určitých druhov tovarov a môže nepriaznivo ovplyvniť obchod medzi členskými štátmi EÚ. Pomocou sa vo význame uvádzanom v tejto Zmluve rozumie pomoc de minimis ako aj štátna pomoc. Povinnosti Zmluvných strán, ktoré pre ne vyplývajú z Právneho poriadku SR alebo z Právnych aktov EÚ ohľadom pomoci, zostávajú plnohodnotne aplikovateľné bez ohľadu na to, či sa Prijímateľ riadi právnymi predpismi Slovenskej republiky verejného práva alebo súkromného práva; 
Účtovný doklad – doklad definovaný v ust. § 10 ods. 1 Zákona o účtovníctve. Na účely predkladania žiadosti o platbu sa vyžaduje splnenie náležitostí definovaných v ust. § 10 ods. 1 písmena a) až f) Zákona o účtovníctve. V súvislosti s postúpením pohľadávky sa z pohľadu splnenia požiadaviek Všeobecného nariadenia za účtovný doklad, ktorého dôkazná hodnota je rovnocenná faktúram, považuje aj doklad preukazujúci vykonanie započítania pohľadávky a záväzku; 
Udržateľnosť Projektu alebo Obdobie Udržateľnosti – udržanie (zachovanie) výsledkov realizovaného Projektu definovaných prostredníctvom Merateľných ukazovateľov Projektu počas stanoveného obdobia (Obdobia Udržateľnosti Projektu), ako aj dodržanie ostatných podmienok vyplývajúcich z článku 65 Všeobecného nariadenia a Nariadenia 2021/2115. Obdobie Udržateľnosti Projektu sa začína v kalendárny deň, ktorý bezprostredne nasleduje po kalendárnom dni, v ktorom došlo k Finančnému ukončeniu Projektu; Obdobie Udržateľnosti Projektu trvá pre účely tejto Zmluvy päť (5) rokov; 
Ukončenie Realizácie Aktivít Projektu – predstavuje ukončenie tzv. fyzickej realizácie Projektu. Realizácia Aktivít Projektu sa považuje za ukončenú v kalendárny deň, kedy Prijímateľ kumulatívne splní nižšie uvedené podmienky: (a) fyzicky sa zrealizovali všetky Aktivity Projektu; a (b) Predmet Projektu bol riadne ukončený/dodaný Prijímateľovi, Prijímateľ ho prevzal, a ak to vyplýva z charakteru plnenia, aj ho uviedol do užívania.
Splnenie podmienok podľa prechádzajúceho odseku sa preukazuje najmä: (i) preberacím/odovzdávacím protokolom/dodacím listom, ktoré sú podpísané, ak je Predmetom Projektu zariadenie, dokumentácia, iná hnuteľnú vec, právo alebo iná majetková hodnota, pričom z dokumentu alebo doložky k nemu (ak je vydaný treťou osobou) musí vyplývať prijatie Predmetu Projektu Prijímateľom a uvedenie Predmetu projektu do užívania (ak je to s ohľadom na Predmet Projektu relevantné); alebo (ii) iným obdobným dokumentom, z ktorého nepochybným, určitým a zrozumiteľným spôsobom vyplýva, že Predmet Projektu bol odovzdaný Prijímateľovi, alebo bol so súhlasom Prijímateľa sfunkčnený tak, ako sa to predpokladalo v schválenej Žiadosti o Finančný príspevok;
ÚVO – Úrad pre verejné obstarávanie;
Užívateľ – osoba, ktorej Poskytovateľ poskytuje Príspevok alebo jeho časť za podmienok určených vo Výzve a dohodnutých v Zmluve na základe predchádzajúceho písomného súhlasu Poskytovateľa a v súlade so ZoP. V prípade, ak sa v Zmluve uvádza pojem Užívateľ v jednotnom čísle, znamená to ktoréhokoľvek Užívateľa zo skupiny definovanej v odseku 2.1. Zmluvy, ktorému Poskytovateľ schválil žiadosť o poskytnutie Príspevku a v rámci Realizácie Aktivít Projektu poskytuje Príspevok;
Včas – konanie v súlade s časom plnenia určenom v Zmluve, v Právnych predpisoch SR a Právnych aktoch EÚ a v Príručke pre žiadateľa, vo Výzve, v Príručke pre Prijímateľa, v príslušnej schéme pomoci, v Systéme finančného riadenia, v Systéme riadenia a v ostatných Právnych dokumentoch; 
Verejné obstarávanie – postupy obstarávania služieb, tovarov a stavebných prác v zmysle Zákona o Verejnom obstarávaní, v súvislosti s výberom Dodávateľa; ak sa v Zmluve uvádza pojem Verejné obstarávanie vo všeobecnom význame obstarávania služieb, tovarov a stavebných prác, t. j. bez ohľadu na konkrétne postupy obstarávania, zahŕňa aj iné druhy obstarávania nespadajúce pod Zákon o Verejnom obstarávaní, ak ich právny poriadok SR pre konkrétny prípad pripúšťa; 
Všeobecné nariadenie – nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku; 
Všeobecné podmienky podpory projektov v rámci Stratégie miestneho rozvoja – všeobecné podmienky podpory projektov v rámci Implementácie Stratégie miestneho rozvoja, ktorých účelom je stanovenie základných pravidiel a postupov pri poskytovaní príspevku realizátorom projektov na miestnej úrovni vykonávaných v rámci časti Implementácie Stratégie miestneho rozvoja spolufinancovanej, ako aj stanovenie rámca vzťahov jednotlivých subjektov súvisiacich s poskytovaním Príspevku;
Vykonávacie nariadenie Komisie (EÚ) 2021/2290 - vykonávacie nariadenie Komisie (EÚ) 2021/2290 z 21. decembra 2021, ktorým sa stanovujú pravidlá pre metódy výpočtu spoločných ukazovateľov výstupov a výsledkov stanovené v prílohe I k nariadeniu Európskeho parlamentu a Rady (EÚ) 2021/2115, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013;
Vykonávacie nariadenie komisie (EÚ) 2022/128 - vykonávacie nariadenie Komisie (EÚ) 2022/128 z 21. decembra 2021, ktorým sa stanovujú pravidlá uplatňovania nariadenia (EÚ) Európskeho parlamentu a Rady (EÚ) 2021/2116 vzhľadom na platobné agentúry a ostatné orgány, finančné riadenie, schvaľovanie účtov, kontroly, zábezpeky a transparentnosť;
Výzva – výzva na predkladanie žiadostí, t. j. východiskový metodický a odborný podklad zo strany Poskytovateľa, na základe ktorého Prijímateľ v postavení žiadateľa vypracoval a predložil žiadosť o poskytnutie príspevku Poskytovateľovi; určujúcou Výzvou pre Zmluvné strany je Výzva, ktorej kód je uvedený v odseku 2.1. Zmluvy; 
Webové sídlo Poskytovateľa – webové sídlo Poskytovateľa prístupné na internetovej stránke www.apa.sk; 
Začatie Realizácie Aktivít Projektu – nastane v kalendárny deň, kedy došlo k začatiu realizácie prvej Aktivity Projektu, a to kalendárnym dňom: (i) vystavenia prvej písomnej objednávky pre Dodávateľa, alebo nadobudnutím účinnosti prvej zmluvy uzavretej s Dodávateľom, ak nebola vystavená objednávka alebo (ii) začatia poskytovania služieb týkajúcich sa Projektu, (iii) začatie stavebných prác na projekte, (iv) začatie riešenia výskumnej alebo vývojovej úlohy v rámci projektu, alebo (v) začatia realizácie inej prvej Aktivity, ktorú nemožno podradiť pod body (i) až (iv) a ktorá je ako Aktivity uvedená podľa toho, ktorá zo skutočností uvedených pod písmenami (i) až (v) nastane ako prvá.
Pre vylúčenie nedorozumení sa výslovne uvádza, že vykonanie akéhokoľvek úkonu vzťahujúceho sa k realizácii Verejného obstarávania nie je Realizáciou Aktivít Projektu, a preto vo vzťahu k Začatiu Realizácie Aktivít Projektu nevyvoláva právne dôsledky. Začatie Realizácie Aktivít Projektu je rozhodujúce pre určenie obdobia pre vznik Oprávnených výdavkov;
Zákon o e-Governmente – zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente);
Zákon o finančnej kontrole a audite – zákon č. 357/2015 Z. z. o finančnej kontrole a audite v znení neskorších predpisov; 
Zákon o príspevkoch z EPFRV – zákon č. 247/2024 Z. z. o príspevkoch poskytovaných z Európskeho poľnohospodárskeho fondu pre rozvoj vidieka v znení neskorších predpisov;
Zákon o rozpočtových pravidlách – zákon 523/2004 Z. z. o rozpočtových pravidlách verejnej správy v znení neskorších predpisov;
Zákon o RPVS - zákon č. 315/2016 Z. z. o registri partnerov verejného sektora v znení neskorších predpisov;
Zákon o slobodnom prístupe k informáciám – zákon č. 211/2000 Z. z. o slobodnom prístupe k informáciám v znení neskorších predpisov;
Zákon o štátnej pomoci - zákon č. 358/2015 Z. z. o úprave niektorých vzťahov v oblasti štátnej pomoci a minimálnej pomoci (zákon o štátnej pomoci) v znení neskorších predpisov;
Zákon o účtovníctve - zákon č. 431/2002 Z. z. o účtovníctve v znení neskorších predpisov;
Zákon o Verejnom obstarávaní – zákon č. 343/2015 Z. z. o verejnom obstarávaní v znení neskorších predpisov; 
ZEÚ – zmluva o Európskej únii, ktorá tvorí základ práva EÚ, ustanovuje cieľ EÚ a riadenie jej ústredných inštitúcií;
Zmluva – písomná zmluva medzi Poskytovateľom a Prijímateľom, ktorej predmetom je primárne úprava ich práv a povinností v súvislosti poskytovaním príspevku na Realizáciu Aktivít Projektu;
ZoFEÚ – zmluva o fungovaní EÚ a vymedzuje oblasti, rozsah a spôsob výkonu jej právomocí;
Zmluva o príspevok alebo ZoP – písomná zmluva uzatvorená medzi Poskytovateľom a Užívateľom, ktorej predmetom je úprava ich práv a povinností v súvislosti poskytovaním Príspevku na realizáciu projektu Užívateľa. Uzatvoreniu ZoP predchádza Schválenie žiadosti o Finančný príspevok na základe Výzvy vyhlásenej zo strany Prijímateľa; 
Zverejnenie – je vykonané vo vzťahu k akémukoľvek Právnemu dokumentu, ktorým je Prijímateľ viazaný podľa Zmluvy, ak je uskutočnené na webovom sídle Orgánu zapojeného do riadenia, auditu a kontroly príspevkov EPFRV vrátane finančného riadenia alebo akékoľvek iné zverejnenie tak, aby Prijímateľ mal možnosť sa s takýmto Právnym dokumentom, z ktorého pre neho vyplývajú alebo môžu vyplývať práva a povinnosti, oboznámiť a zosúladiť s jeho obsahom svoje činnosti a postavenie, a to od okamihu Zverejnenia alebo od neskoršieho okamihu, od ktorého Zverejnený Právny dokument nadobúda účinnosť, ak pre Zverejnenie konkrétneho Právneho dokumentu nie sú stanovené osobitné podmienky, ktoré sú záväzné. Poskytovateľ nie je v žiadnom prípade povinný Prijímateľa na takéto Právne dokumenty osobitne a jednotlivo upozorňovať. Povinnosti Poskytovateľa vyplývajúce pre neho zo Všeobecného nariadenia, Nariadenia 2021/2115 a Implementačných nariadení, týkajúcich sa informovania a publicity týmto zostávajú nedotknuté. Pojem Zverejnenie sa vzhľadom na kontext môže v Zmluve používať vo forme podstatného mena, prídavného mena, slovesa alebo príčastia v príslušnom gramatickom tvare, pričom má vždy vyššie uvedený význam; 
Žiadosť o platbu alebo ŽoP - dokument, ktorý pozostáva z formuláru žiadosti o platbu a povinných príloh, na základe ktorého je Prijímateľovi možné poskytnúť príspevok, t. j. prostriedky EÚ a štátneho rozpočtu (ak relevantné) na spolufinancovanie v príslušnom pomere. Žiadosť o platbu vypracováva a elektronicky odosiela prostredníctvom elektronického formulára v IMS vždy Prijímateľ; 
Žiadosť o vrátenie finančných prostriedkov alebo ŽoV – doklad, ktorý pozostáva z formuláru žiadosti o vrátenie finančných prostriedkov a príloh, na ktorého základe si Poskytovateľ uplatňuje pohľadávku z PP voči Prijímateľovi, ktorý má povinnosť vysporiadať finančné vzťahy v súlade s článkom 10. VZP.

VŠEOBECNÉ POVINNOSTI PRIJÍMATEĽA
2. 
2.1. Prijímateľ sa zaväzuje dodržiavať ustanovenia Zmluvy tak, aby bol Projekt realizovaný Riadne, Včas a v súlade s jej podmienkami a postupovať pri Realizácii Aktivít Projektu s odbornou starostlivosťou. Prijímateľ sa zaväzuje realizovať Aktivity Projektu v súlade so Schválenou žiadosťou o Finančný príspevok, pokiaľ Zmluva nestanovuje inak.

2.2. Prijímateľ zodpovedá Poskytovateľovi za Realizáciu Aktivít Projektu a Udržateľnosť Projektu v celom rozsahu za podmienok uvedených v Zmluve. Ak Prijímateľ realizuje Projekt pomocou zmluvne alebo inak spolupracujúcich osôb, zodpovedá za Realizáciu Aktivít Projektu, akoby ich vykonával sám. Poskytovateľ nie je v žiadnej fáze Realizácie Aktivít Projektu zodpovedný za akékoľvek porušenie povinnosti Prijímateľa voči akejkoľvek tretej osobe podieľajúcej sa na Projekte. Jedinou relevantnou zmluvnou stranou Poskytovateľa vo vzťahu k Projektu je Prijímateľ. 

2.3. Prijímateľ je povinný zabezpečiť, aby počas doby Realizácie Projektu a Obdobia Udržateľnosti nedošlo k Podstatnej zmene Projektu. Porušenie uvedenej povinnosti Prijímateľom je podstatným porušením Zmluvy a Prijímateľ je povinný vrátiť PP alebo jeho časť v súlade s článkom 10. VZP a v súlade s článkom 65 odsek 1 Všeobecného nariadenia vo výške, ktorá je úmerná obdobiu, počas ktorého došlo k porušeniu podmienok v dôsledku vzniku Podstatnej zmeny Projektu a/alebo počas ktorého došlo k porušeniu podmienok v dôsledku nesplnenia povinnosti zachovania povahy, účelu alebo cieľa Projektu.

2.4. Zmena Prijímateľa nie je možná z dôvodu jeho osobitného postavenia vo vzťahu k schválenej Implementácií Stratégii miestneho rozvoja a/alebo z dôvodu osobitných pravidiel vzťahujúcich sa na Prijímateľa v postavení MAS.

2.5. Zmluvné strany sa vzájomne zaväzujú poskytovať si všetku potrebnú súčinnosť na plnenie záväzkov z tejto Zmluvy. V prípade, ak má Zmluvná strana za to, že druhá Zmluvná strana neposkytuje dostatočnú požadovanú súčinnosť, je povinná ju písomne vyzvať na nápravu.

2.6. Prijímateľ je povinný uzatvárať zmluvné vzťahy v súvislosti s Realizáciou Projektu s tretími stranami výhradne v písomnej forme, ak Poskytovateľ neurčí inak. 

2.7. Prijímateľ je povinný riadiť sa aktuálnou verziou manuálu informovania a komunikácie pre prijímateľov príspevku zverejnenou na Webovom sídle Poskytovateľa.

OBSTARÁVANIE SLUŽIEB, TOVAROV A/ALEBO PRÁC PRIJÍMATEĽOM
3. 
3.1. Prijímateľ má právo zabezpečiť od tretích osôb dodávku služieb, tovarov a stavebných prác potrebných pre realizáciu aktivít Projektu a súčasne je povinný dodržiavať princípy nediskriminácie hospodárskych subjektov, rovnakého zaobchádzania, transparentnosti, vrátane posúdenia konfliktu záujmov, hospodárnosti, efektívnosti, proporcionality, účinnosti a účelnosti.

3.2. V závislosti od preukázateľného začatia postupu zadávania zákazky bude Prijímateľ postupovať podľa Zákona o Verejnom obstarávaní, Príručky pre prijímateľa a zároveň v zmysle Metodického pokynu Riadiaceho orgánu č. 3.

3.3. Prijímateľ je povinný postupovať pri zadávaní zákaziek na dodanie služieb, tovarov a stavebných prác potrebných pre Realizáciu Aktivít Projektu ako aj pri zmenách týchto zákaziek v súlade so Zákonom o Verejnom obstarávaní. Ak sa ustanovenia Zákona o Verejnom obstarávaní na Prijímateľa alebo danú zákazku nevzťahujú, je Prijímateľ povinný postupovať pri zadávaní zákaziek podľa pravidiel upravených v aktuálnom Metodickom pokyne Riadiaceho orgánu č.  2 a Metodickom pokyne Riadiaceho orgánu č. 3. Prijímateľ je povinný postupovať pri zadávaní zákaziek v hodnote nad 50.000,00 EUR (slovom: päťdesiattisíc eur) podľa pravidiel upravených v aktuálnom Metodickom pokyne Riadiaceho orgánu č. 3.

3.4. Prijímateľ je povinný zaslať Poskytovateľovi dokumentáciu z obstarávania tovarov, služieb a/alebo stavebných prác a súvisiacich postupov v plnom rozsahu, ak Poskytovateľ neurčí inak. Poskytovateľ je oprávnený požadovať od Prijímateľa aj inú dokumentáciu z obstarávania tovarov, služieb a/alebo stavebných prác a súvisiacich postupov, ak je to potrebné na riadny výkon činnosti Poskytovateľa a Prijímateľ je povinný Poskytovateľovi túto dokumentácie v určenom termíne poskytnúť. Prijímateľ predkladá dokumentáciu podľa predchádzajúcej vety v lehotách a vo forme určenej v Systéme riadenia, ak Poskytovateľ neurčí inak. Dokumentáciu Prijímateľ predkladá prednostne v elektronickej podobe, resp. v písomnom podaní pri nefunkčnosti IMS alebo ak to okolnosť Prijímateľovi neumožňuje inak, pričom pri písomnom podaní časť dokumentácie sa predkladá aj cez IMS. Minimálny rozsah dokumentácie, ktorú Prijímateľ povinne predkladá cez IMS je definovaný rozsahom dokumentácie zverejňovanej v profile podľa ust. § 64 Zákona o Verejnom obstarávaní, v závislosti od hodnoty a typu zákazky, pričom uvedená povinnosť platí pre všetkých prijímateľov. V prípade ponúk jednotlivých uchádzačov sa cez IMS predkladá iba ponuka uchádzača, ktorý bol vyhodnotený ako úspešný. Riadiaci orgán je povinný s ohľadom na podmienky uvedené v predošlej vete vyžadovať predloženie dokumentácie cez IMS aj v prípade zákaziek realizovaných s využitím elektronického trhoviska a zákaziek s nízkou hodnotou, pričom rozsah takto predkladanej dokumentácie určí Riadiaci orgán. Prijímateľ súčasne s dokumentáciou predkladá Poskytovateľovi aj čestné vyhlásenie, v ktorom identifikuje Projekt a kontrolované obstarávanie služieb, tovarov a stavebných prác. Súčasťou tohto čestného vyhlásenia je súpis všetkej predkladanej dokumentácie, vrátane dokumentácie predkladanej elektronicky, a vyhlásenie, že predkladaná dokumentácie je úplná, kompletná a je totožná s originálom dokumentácie obstarávania služieb, tovarov, stavebných prác alebo iných postupov. Súčasne Prijímateľ vyhlási, že si je vedomý, že na základe predloženej dokumentácie vykoná Poskytovateľ finančnú kontrolu a jej možné závery sú uvedené v odseku 3.14. VZP. Pri dopĺňaní dokumentácie na výkon finančnej kontroly platí povinnosť predkladania čestného vyhlásenia podľa tohto odseku rovnako. V prípade, ak Prijímateľ nepredloží vyhlásenia podľa tohto odseku, Poskytovateľ ho vyzve, aby tak vykonal Bezodkladne od dátumu uvedeného vo výzve Poskytovateľa. V prípade, ak Prijímateľ ktorékoľvek vyhlásenie podľa tohto odseku napriek výzve Poskytovateľa nepredloží, ide o podstatné porušenie povinnosti Prijímateľom.

3.5. Poskytovateľ vykoná finančnú kontrolu obstarávania tovarov, služieb, stavebných prác a súvisiacich postupov v zmysle zákona o finančnej kontrole a audite a podľa postupov upravených v Systéme riadenia v príslušnej verzii. Výkonom kontroly obstarávania služieb, tovarov, stavebných prác a súvisiacich postupov zo strany Poskytovateľa nie je dotknutá výlučná a konečná zodpovednosť Prijímateľa ako verejného obstarávateľa, obstarávateľa alebo osoby podľa ust § 8 Zákona o Verejnom obstarávaní za vykonanie Verejného obstarávania pri dodržaní všeobecne záväzných Právnych predpisov SR a Právnych aktov EÚ, ustanovení Zmluvy, Právnych dokumentov a základných princípov Verejného obstarávania. Rovnako nie je výkonom finančnej kontroly Poskytovateľom dotknutá výlučná a konečná zodpovednosť Prijímateľa za obstarávanie a výber Dodávateľa v prípadoch, ak Prijímateľ nie je povinný postupovať podľa Zákona o Verejnom obstarávaní. Prijímateľ berie na vedomie, že vykonaním finančnej kontroly Poskytovateľa nie je dotknuté právo Poskytovateľa alebo iného oprávneného orgánu na vykonanie novej kontroly/vládneho auditu počas celej doby účinnosti Zmluvy so zisteniami, ktoré budú vyplývať z tejto novej kontroly/vládneho auditu a ktoré môžu byť odlišné od zistení predchádzajúcich kontrol. V prípade, že závery novej kontroly, a to napríklad v dôsledku aplikácie postupov vychádzajúcich z metodických usmernení, rozhodnutí a výkladových stanovísk ÚVO alebo Právnych dokumentov alebo komunikácie s Európskou komisiou alebo inými orgánmi SR a EÚ, sú odlišné od záverov predchádzajúcej kontroly, Poskytovateľ je oprávnený na základe záverov z novej kontroly uplatniť v plnej výške voči Prijímateľovi prípadné sankcie za nedodržanie pravidiel a postupov stanovených v Zákone o Verejnom obstarávaní, resp. postupov pri obstaraní zákazky, na ktorú sa Zákon o Verejnom obstarávaní nevzťahuje. Ak kontrolný orgán/auditný orgán podľa článku 12. VZP, ktorý je odlišný od Poskytovateľa identifikuje Nezrovnalosť vyplývajúcu z Verejného obstarávania, spočívajúcu v porušení právnych predpisov a/alebo pravidiel pre poskytovanie pomoci z EÚ v súvislosti s Verejným obstarávaním, porušením pravidiel a postupov Verejného obstarávania stanovených v Zákone o Verejnom obstarávaní alebo vyplývajúcich z legislatívy EÚ k problematike Verejného obstarávania alebo z obvyklej praxe (best practice) aplikovanej kontrolnými alebo auditnými orgánmi EÚ, a to aj nad rámec zistení Poskytovateľa a bez ohľadu na štádium, v ktorom sa proces Verejného obstarávania nachádza a v dôsledku takejto Nezrovnalosti vznikne Prijímateľovi povinnosť vrátiť PP alebo jeho časť, Prijímateľ je povinný vyčíslený PP alebo jeho časť vrátiť v súlade s článkom 10. VZP.

3.6. Prijímateľ je povinný v závislosti od charakteru obstarávania služieb, tovarov a/alebo stavebných prác postupovať pri predkladaní dokumentácie obstarávania služieb, tovarov a stavebných prác na výkon kontroly podľa podľa príslušnej kapitoly Príručky pre prijímateľa a v prípade postupov pri obstaraní zákazky, na ktorú sa Zákon o Verejnom obstarávaní nevzťahuje podľa Metodického pokynu Riadiaceho orgánu č. 2 a Metodického pokynu Riadiaceho orgánu č. 3 v príslušnej verzii ak tak Príručka pre prijímateľa výslovne ustanovuje. Minimálny rozsah dokumentácie, ktorú Prijímateľ povinne predkladá cez IMS je definovaný v príslušnej príručke k procesu Verejného obstarávania.

3.7. Finančnú kontrolu pravidiel a postupov stanovených Zákonom o Verejnom obstarávaní vykonáva Poskytovateľ v závislosti od fázy/etapy časového procesu Verejného obstarávania ako:
a) prvú (1.) ex-ante kontrolu pred vyhlásením Verejného obstarávania;
b) druhú (2.) ex-ante kontrolu pred podpisom zmluvy medzi Prijímateľom a úspešným uchádzačom;
c) štandardnú alebo následnú ex-post kontrolu; 
d) kontrolu dodatkov zmlúv medzi Prijímateľom a s úspešným uchádzačom.

3.8. Finančnú kontrolu postupov pri obstarávaní zákazky, na ktorú sa Zákon o Verejnom obstarávaní nevzťahuje vykonáva Poskytovateľ v závislosti od rozsahu a predmetu ako:
a) štandardnú ex-post kontrolu;
b) kontrolu dodatkov zmlúv s úspešným uchádzačom.

3.9. V prípade druhej ex-ante kontroly je spolupráca s ÚVO v nadväznosti na ustanovenie ust. § 169 odsek 2 Zákona o Verejnom obstarávaní. Prijímateľ je povinný doručiť Poskytovateľovi kópiu právoplatného rozhodnutia ÚVO. V prípade, že Prijímateľ podal proti rozhodnutiu ÚVO odvolanie, zasiela na vedomie Poskytovateľovi spolu s kópiou právoplatného rozhodnutia ÚVO, resp. Rady ÚVO aj písomné vyhotovenie odvolania. Ak Prijímateľ podpíše zmluvu s úspešným uchádzačom pred riadnym ukončením tejto kontroly, resp. vôbec nepredloží dokumentáciu k VO na túto kontrolu, uvedenú skutočnosť bude môcť Poskytovateľ vyhodnotiť ako podstatné porušenie Zmluvy.

3.10. Poskytovateľ je povinný vykonať finančnú kontrolu obstarávania služieb, tovarov a/alebo stavebných prác a súvisiacich postupov v maximálnych lehotách určených v Systéme riadenia. Počas doby, kedy Poskytovateľ vyzve Prijímateľa na doplnenie chýbajúcich náležitostí alebo iných požadovaných dokladov alebo informácií sa lehota na výkon finančnej kontroly prerušuje. Prerušenie lehoty na výkon finančnej kontroly trvá, až kým nepominú prekážky, pre ktoré sa finančná kontrola prerušila. Lehota na výkon finančnej kontroly sa prerušuje dňom odoslania výzvy Prijímateľovi. Dňom nasledujúcim po dni doručenia vysvetlenia alebo doplnenia dokumentácie alebo chýbajúcich náležitostí alebo iných požadovaných dokladov alebo informácií Príjemcom Poskytovateľovi pokračuje plynutie lehoty na výkon finančnej kontroly Verejného obstarávania.

3.11. Poskytovateľ je oprávnený v odôvodnených prípadoch lehotu na výkon finančnej kontroly predĺžiť. Poskytovateľ o predĺžení lehoty Bezodkladne informuje Prijímateľa spôsobom dohodnutým v článku 4. Zmluvy.

3.12. Poskytovateľ je oprávnený v odôvodnených prípadoch v rámci iných nevyhnutných úkonov súvisiacich s výkonom kontroly z vlastného podnetu prerušiť výkon finančnej kontroly podľa odseku 3.10. v spojení s odsekom 3.11. VZP, pričom od tohto momentu lehota na jej výkon prestane plynúť. Poskytovateľ o tejto skutočnosti Bezodkladne informuje Prijímateľa spôsobom dohodnutým v Zmluve.

3.13. Poskytovateľ alebo ním určená osoba má právo zúčastniť sa na procese Verejného obstarávania vo fáze otvárania ponúk a rovnako aj ako nehlasujúci člen komisie na vyhodnotenie ponúk. Ak Poskytovateľ oznámi Prijímateľovi svoj záujem zúčastniť sa na otváraní ponúk alebo ako nehlasujúci člen komisie na vyhodnotenie ponúk, Prijímateľ je povinný oznámiť Poskytovateľovi termín a miesto konania otvárania ponúk/vyhodnotenia ponúk v súlade s Príručkou pre prijímateľa a Metodickým pokynom Riadiaceho orgánu č. 3; Zmluvné strany následne dohodnú súvisiace administratívne úkony spojené s účasťou Poskytovateľa na otváraní ponúk, resp. v komisii na vyhodnotenie ponúk.

3.14. Poskytovateľ v závislosti od typu vykonávanej finančnej kontroly môže v rámci záverov:
a) udeliť Prijímateľovi súhlas s vyhlásením Verejného obstarávania, s podpisom zmluvy s Dodávateľom, s podpisom dodatku k zmluve uzavretej s Dodávateľom;
b) pripustiť výdavky vzniknuté z obstarávania služieb, tovarov a/alebo stavebných prác do financovania v plnej výške;
c) vyzvať Prijímateľa na odstránenie identifikovaných nedostatkov;
d) nepripustiť výdavky vzniknuté z obstarávania služieb, tovarov a/alebo stavebných prác do financovania v celej výške, resp. vyzvať Prijímateľa na opakovanie procesu obstarávania služieb, tovarov a/alebo stavebných prác; 
e) udeliť finančnú úpravu výdavky vzniknuté z obstarávania služieb, tovarov a/alebo stavebných prác pred pripustením časti výdavkov do financovania (ex-ante finančná úprava); 
f) udeliť finančnú úpravu na výdavky vzniknuté z obstarávania služieb, tovarov a/alebo stavebných prác po tom, ako boli tieto výdavky uhradené zo strany Poskytovateľa Prijímateľovi (ex-post finančná úprava) postupom podľa Zákona o príspevkoch z EPFRV v prípade Verejného obstarávania; Prijímateľ je povinný vrátiť PP alebo jeho časť v súlade s článkom 10 VZP;
g) udeliť finančnú úpravu na výdavky vzniknuté z obstarávania služieb, tovarov a/alebo stavebných prác po tom, ako boli tieto výdavky uhradené zo strany Poskytovateľa Prijímateľovi (ex-post finančná úprava) zaslaním žiadosti o vrátenie PP alebo jeho časti v prípade, ak nejde o zákazku obstarávanú podľa Zákona o Verejného obstarávania.

3.15. V prípade, ak Poskytovateľ neoboznámi Prijímateľa (nezašle návrh čiastkovej správy z kontroly/návrh správy z kontroly, resp. čiastkovú správu z kontroly/správu z kontroly) v lehote určenej na výkon finančnej kontroly obstarávania služieb, tovarov a/alebo stavebných prác a súvisiacich postupov (a nedošlo k prerušeniu plynutia lehoty alebo k predĺženiu lehoty), Prijímateľ nie je oprávnený uzatvoriť zmluvu s úspešným uchádzačom ani vykonať iný úkon, ktorého podmienkou je vykonanie a ukončenie finančnej kontroly Poskytovateľom. Uzatvorenie zmluvy Prijímateľa s úspešným uchádzačom, resp. vykonanie iného úkonu, ktorého podmienkou je vykonanie kontroly (napr. vyhlásenie Verejného obstarávania), môže byť považované za podstatné porušenie Zmluvy a uvedené má rovnako vplyv aj na oprávnenosť Poskytovateľa určiť ex-ante finančnú úpravu.

3.16. Vo vzťahu k Verejnému obstarávania na Aktivity Projektu, zadávanie zákazky na ten istý predmet obstarávania, ktoré nebude ukončené záverom z kontroly uvedeným v odseku 3.14. písm. b) alebo e) VZP, môže Prijímateľ opakovať maximálne dvakrát (2x). Pri opakovaní zadávania zákazky podľa predchádzajúcej vety môže byť predmet obstarávania zmenený len v odôvodnených prípadoch vyplývajúcich z Projektu alebo v nadväznosti na nedostatky vytknuté Poskytovateľom v čiastkovej správe z kontroly/správe z kontroly k predchádzajúcim Verejným obstarávaniam. V prípade, že ani vo vzťahu k tretiemu Verejnému obstarávaniu nebudú závery z kontroly Poskytovateľa v súlade s odsekom 3.15. písmeno. b) alebo e) VZP, pôjde o podstatné porušenie Zmluvy zo strany Prijímateľa. Ustanovenia tohto odseku sa rovnako vzťahujú aj na iný druh obstarávania podľa odseku 3.4. VZP. 

3.17. Prijímateľ si je vedomý, že porušenie pravidiel a povinností týkajúcich sa procesu prvej ex-ante kontroly pred vyhlásením Verejného obstarávania po podpise Zmluvy, ovplyvňuje možnosť určenia ex-ante finančnej úpravy. Zároveň Prijímateľ berie na vedomie, že potvrdenie ex-ante finančnej úpravy zo strany Poskytovateľa je viazané na splnenie všetkých požiadaviek, ktoré sú Poskytovateľom určené. 

3.18. Prijímateľ sa zaväzuje zabezpečiť v rámci záväzkového vzťahu s každým Dodávateľom povinnosť Dodávateľa strpieť výkon kontroly/auditu súvisiaceho s dodávaným tovarom, službami a stavebnými prácami do desiatich (10) rokov od vykonania posledného monitorovania Poskytovateľom  v zmysle Príručky pre prijímateľa, a to oprávnenými osobami na výkon tejto kontroly/auditu a poskytnúť im všetku potrebnú súčinnosť. Prijímateľ sa zaväzuje zabezpečiť v rámci záväzkového vzťahu s Dodávateľom právo Prijímateľa bez akýchkoľvek sankcií odstúpiť od zmluvy s Dodávateľom v prípade, kedy ešte nedošlo k plneniu zo zmluvy medzi Prijímateľom a Dodávateľom a výsledky administratívnej finančnej kontroly Poskytovateľa neumožňujú financovanie výdavkov vzniknutých z obstarávania tovarov, služieb a/alebo stavebných prác alebo iných postupov.

3.19. Prijímateľ akceptuje skutočnosť, že výdavky vzniknuté na základe Verejného obstarávania nemôžu byť Poskytovateľom vyplatené skôr ako bude ukončená finančná kontrola zo strany Riadiaceho orgánu, resp. skôr ako bude potvrdená ex-ante finančná úprava. 

3.20. Prijímateľ si je vedomý svojich povinností zabezpečiť, aby pri výbere Dodávateľa bol dodržaný zákaz konfliktu záujmov. V prípade identifikácie konfliktu záujmov je Poskytovateľ oprávnený postupovať podľa ust. § 39 Zákona o príspevkoch z EPFRV alebo podľa iných všeobecne záväzných právnych predpisov alebo postupov upravených v Právnych dokumentoch, najmä v Metodickom usmernení Riadiaceho orgánu č. 6 príslušnej verzii k určovaniu finančných opráv, ktoré má riadiaci orgán uplatňovať pri nedodržaní pravidiel a postupov verejného obstarávania a v Metodickom pokyne Riadiaceho orgánu č. 5 k posudzovaniu konfliktu záujmov v procese verejného obstarávania. 

3.21. Prijímateľ si je vedomý povinností spojených s rešpektovaním pravidiel čestnej hospodárskej súťaže a zákazu protiprávneho konania pri výbere Dodávateľa. Prijímateľ je v procese obstarávania tovarov, služieb a/alebo stavebných prác povinný postupovať s odbornou starostlivosťou za účelom preverenia, či v rámci Verejného obstarávania nedošlo k porušeniu pravidiel čestnej hospodárskej súťaže alebo inému protiprávnemu konaniu, pričom je v prípade opomenutia uvedenej povinnosti plne zodpovedný za následky spojené s identifikovaním týchto skutočností zo strany Poskytovateľa.

3.22. V prípade, ak Poskytovateľ identifikuje: 
a) nedodržanie princípov a postupov Verejného obstarávania; a/alebo 
b) porušenie zásad, princípov alebo povinností vyplývajúcich z Právnych predpisov SR a z Právnych aktov EÚ; a/alebo 
c) porušenie zásad, princípov alebo povinností vyplývajúcich z Právnych dokumentov, z Výzvy, z usmernení, metodických pokynov Riadiaceho kontrolného orgánu, stanovísk a zistení Orgánu auditu, Európskej komisie alebo iných orgánov EÚ, ktoré sú pre Poskytovateľa záväzné a v dôsledku aplikácie ktorých sa vylučujú výdavky z vykonaného Verejného obstarávania z financovania;
to všetko pred uzatvorením zmluvy Prijímateľa na dodávku tovarov, služieb alebo stavebných prác s úspešným uchádzačom, ak súčasne nedôjde k odstráneniu protiprávneho stavu, Poskytovateľ nepripustí výdavky, ktoré vzniknú z takéhoto Verejného obstarávania do financovania v plnom rozsahu alebo uplatní zodpovedajúcu výšku ex-ante finančnej úpravy, ak zároveň vyhodnotí, že opakovaním procesu Verejného obstarávania by vznikli vysoké dodatočné náklady. V prípade návrhu na uzatvorenie dodatku k existujúcej zmluve na dodávku tovarov, služieb a/alebo stavebných prác medzi Prijímateľom a Dodávateľom sa ustanovenie týkajúce sa oboznámenia Prijímateľa uvedené v prvej vete tohto odseku VZP použijú obdobne, ak došlo k identifikovaniu obdobných nedostatkov.

3.23. V prípade, ak Poskytovateľ identifikuje: 
a) nedodržanie princípov a postupov Verejného obstarávania; a/alebo 
b) porušenie zásad, princípov alebo povinností vyplývajúcich z Právnych predpisov SR a z Právnych aktov EÚ; a/alebo 
c) porušenie zásad, princípov alebo povinností vyplývajúcich z Právnych dokumentov, z Výzvy, z usmernení, metodických pokynov Riadiaceho orgánu, stanovísk a zistení Orgánu auditu, Európskej Komisie alebo iných orgánov EÚ, ktoré sú pre Poskytovateľa záväzné a v dôsledku aplikácie ktorých sa vylučujú výdavky vyplývajúce z vykonaného Verejného obstarávania z financovania; 
to všetko po uzavretí zmluvy Prijímateľa a úspešného uchádzača, ale ešte pred úhradou oprávnených výdavkov v ŽoP, vzťahujúcou sa k oprávneným výdavkom Projektu, ktoré vyplývajú z realizácie Verejného obstarávania (napr. na základe záverov z finančnej kontroly verejného obstarávania), Poskytovateľ nepripustí výdavky vzniknuté na základe takéhoto Verejného obstarávania do financovania tým spôsobom, že nie je povinný preplatiť Žiadosť o platbu v rozsahu takýchto výdavkov, alebo sa po súhlase Prijímateľa stav konvaliduje prostredníctvom ex-ante finančnej úpravy. Vo veci určenia ex-ante úpravy a súčasného pripustenia kontrolovaného Verejného obstarávania k financovaniu postupuje Poskytovateľ v zmysle Metodického pokynu Riadiaceho orgánu č. 6 k určovaniu finančných opráv v príslušnej verzii, ktoré má Riadiaci orgán uplatňovať pri nedodržaní pravidiel a postupov Verejného obstarávania.. Konečné potvrdenie ex-ante finančnej úpravy vydá Poskytovateľ Prijímateľovi len po splnení podmienok určených Poskytovateľom. Výdavky vzniknuté z takéhoto Verejného obstarávania budú môcť byť pripustené k financovaniu za podmienky zníženia oprávnených výdavkov vo výške určenej ex-ante finančnej úpravy. V prípade uzatvoreného dodatku k existujúcej zmluve na dodávku tovarov, služieb alebo stavebných prác medzi Prijímateľom a Dodávateľom sa ustanovenie týkajúce sa pripustenia súvisiacich výdavkov do financovania a ex-ante finančnej úpravy uvedené v prvej vete tohto odseku VZP použijú obdobne, ak došlo k identifikovaniu obdobných nedostatkov.

3.24. Ak v súlade s Výzvou vyplývala pre žiadateľa o príspevok povinnosť predložiť kompletnú dokumentáciu z procesu Verejného obstarávania v rámci konania o žiadosti o príspevok vo vzťahu k Verejnému obstarávaniu špecifikovanému vo Výzve, ako preukázanie splnenia podmienky poskytnutia príspevku v konaní o žiadosti o príspevok, Prijímateľ nie je povinný predkladať dokumentáciu k takémuto Verejnému obstarávaniu na opätovnú kontrolu podľa článku 3. VZP. Ustanovenie prvej vety tohto odseku nemá vplyv na právo a možnosť Poskytovateľa vykonať opätovnú kontrolu takéhoto Verejného obstarávania.

POVINNOSTI SPOJENÉ S MONITOROVANÍM PROJEKTU A POSKYTOVANÍM INFORMÁCIÍ
4. 
4.1. Prijímateľ je povinný počas platnosti a účinnosti Zmluvy pravidelne predkladať Poskytovateľovi monitorovacie správy Projektu a ďalšie údaje potrebné na monitorovanie Projektu vo formáte určenom Poskytovateľom, a to:
a) doplňujúce monitorovacie údaje k Žiadosti o platbu;
b) monitorovaciu správu Projektu v zmysle odseku 4.2. VZP;
c) monitorovaciu správu Projektu počas Realizácie Aktivít Projektu a monitorovaciu správu Projektu pri ukončení Realizácie Aktivít Projektu (s príznakom ,,záverečná“);
d) monitorovaciu správu Projektu po Finančnom ukončení Projektu počas Obdobia Udržateľnosti, prípadne ak to určí Poskytovateľ.
Monitorovacie správy a ďalšie údaje predstavujú agregáciu údajov z projektov Užívateľov. Podrobnosti upravuje Právny dokument a Príručka pre prijímateľa.

4.2. Prijímateľ je povinný predkladať Poskytovateľovi spolu s každou priebežnou platbou doplňujúce monitorovacie údaje k Žiadosti o platbu. Ak Prijímateľ nepredloží žiadnu Žiadosť o platbu spĺňajúcu podmienky podľa predchádzajúcej vety do troch (3) mesiacov od nadobudnutia účinnosti Zmluvy a zároveň ešte neboli naplnené podmienky na zaslanie monitorovacej správy Projektu, Prijímateľ je povinný predložiť Poskytovateľovi informáciu o stave Realizácie Aktivít Projektu, identifikovaných problémoch a rizikách na Projekte ako aj o ďalších informáciách v súvislosti s Realizáciou Projektu vo formáte stanovenom Poskytovateľom (monitorovacia správa Projektu), a to Bezodkladne od uplynutia lehoty stanovenej v Príručke pre prijímateľa. Prijímateľ je zároveň povinný predložiť informácie v rozsahu podľa tohto odseku aj mimo stanovených termínov, ak o to Poskytovateľ požiada.

4.3. Prijímateľ je povinný od ukončenia Realizácie Aktivít Projektu predložiť Poskytovateľovi monitorovaciu správu Projektu (s príznakom „záverečná“) vo forme, rozsahu a termíne v Príručke pre prijímateľa.

4.4. Prijímateľ sa zaväzuje predkladať Poskytovateľovi monitorovacie správy Projektu v zmysle ods. 4.1. písm. d) VZP počas piatich (5) rokov od Finančného ukončenia Projektu. Monitorovacie správy Projektu podľa predchádzajúcej vety je Prijímateľ povinný predkladať Poskytovateľovi vo forme, rozsahu a termíne v Príručke pre prijímateľa.
Poskytovateľ je oprávnený neschváliť poslednú monitorovaciu správu najmä v prípadoch, ak: 
a) by tým ohrozil alebo znemožnil vysporiadanie Nezrovnalosti alebo iného porušenia Zmluvy s finančným dopadom, ktoré existujú v čase jej predloženia, 
b) je v IMS evidované akékoľvek podozrenie z Nezrovnalosti, najmä však v prípade prebiehajúceho trestného konania pre trestný čin súvisiaci s Projektom, 
c) je Projekt predmetom výkonu auditu alebo kontroly oprávnenými osobami v súlade s článkom 12. VZP a zistenia počas prebiehajúceho auditu/kontroly predbežne obsahujú zistenia, ktoré by mohli zakladať Nezrovnalosť alebo iné porušenie Zmluvy s finančným dopadom.

4.5. Prijímateľ je povinný predložiť Poskytovateľovi informácie o monitorovaných údajoch na úrovni Projektu v rozsahu a termíne určenom Poskytovateľom. Prijímateľ je povinný Bezodkladne prostredníctvom IMS informovať Poskytovateľa o začatí a ukončení Realizácie Aktivity Projektu. Prijímateľ je povinný Bezodkladne prostredníctvom IMS informovať Poskytovateľa o kalendárnom dni ukončenia Realizácie Aktivít Projektu a kalendárnom dni ukončenia Aktivít Projektu. Na žiadosť Poskytovateľa je Prijímateľ povinný Bezodkladne alebo v inom termíne určenom Poskytovateľom predložiť aj iné informácie, dokumentáciu súvisiacu s charakterom a postavením Prijímateľa, s Realizáciou Projektu, účelom Projektu, s činnosťou Prijímateľa súvisiacou s účelom Projektu, s vedením účtovníctva, a to aj mimo poskytovania doplňujúcich monitorovacích údajov k Žiadosti o platbu, predkladania monitorovacích správ Projektu alebo poskytovania informácií o monitorovaných údajoch na úrovni Projektu podľa prvej vety tohto odseku VZP.

4.6. Prijímateľ je povinný Bezodkladne písomne informovať Poskytovateľa o začatí a ukončení akéhokoľvek súdneho, exekučného alebo správneho konania voči Prijímateľovi alebo Užívateľovi, o vzniku a zániku OVZ, o všetkých zisteniach oprávnených osôb na výkon kontroly alebo auditu, prípadne iných kontrolných orgánov, ako aj o iných skutočnostiach, ktoré majú alebo môžu mať vplyv na Realizáciu Aktivít Projektu a/alebo na povahu a účel Projektu. Prijímateľ je tiež povinný informovať Poskytovateľa o začatí a ukončení konkurzného konania a konkurzu, reštrukturalizačného konania a reštrukturalizácie, ako aj o vstupe Prijímateľa do likvidácie a jej ukončení.

4.7. Prijímateľ je zodpovedný za presnosť, správnosť, pravdivosť a úplnosť všetkých informácií poskytovaných Poskytovateľovi. Monitorovacie správy Projektu podliehajú výkonu kontroly Poskytovateľom. Kontrola doplňujúcich monitorovacích údajov k Žiadosti o platbu musí byť vykonávaná spolu s kontrolou Žiadosti o platbu minimálne formou administratívnej finančnej kontroly Kontrolovanej osoby v zmysle Zákona o finančnej kontrole a audite.

4.8. O zmenách týkajúcich sa Projektu je Prijímateľ povinný informovať Poskytovateľa v rozsahu podľa podmienok upravených v článku 6. Zmluvy.

4.9. Poskytovateľ je oprávnený požadovať od Prijímateľa správy a informácie viažuce sa k Projektu aj nad rámec rozsahu stanoveného v odseku 4.1. písmenách a) až d) VZP a Prijímateľ je povinný v lehotách stanovených Poskytovateľom tieto správy a informácie poskytnúť, pričom zo strany Poskytovateľa nesmie ísť o šikanózny výkon práva.

INFORMOVANIE A KOMUNIKÁCIA
5. 
5.1. Prijímateľ je povinný počas platnosti a účinnosti Zmluvy informovať verejnosť o PP, ktorý na základe Zmluvy získa, resp. získal formou PP prostredníctvom opatrení v oblasti informovania a komunikácie uvedených v článku 5. VZP, ostatných ustanoveniach Zmluvy a Právnych dokumentoch.

5.2. Prijímateľ sa zaväzuje, že všetky opatrenia v oblasti informovania a komunikácie zamerané na verejnosť budú obsahovať nasledujúce informácie:
a) odkaz na EÚ a znak EÚ v súlade s požadovanými grafickými štandardmi;
b) odkaz na príslušný fond, ktorý spolufinancuje Projekt s použitím označenia EPFRV – Európsky poľnohospodársky fond pre rozvoj vidieka, pričom odkaz na príslušný fond sa vykoná formou nasledujúceho vyhlásenia: „Tento projekt je podporený z EPFRV – Európsky poľnohospodársky fond pre rozvoj vidieka.“;
c) logo SP SPP 2023 - 2027 a Stratégie miestneho rozvoja.

5.3. Prijímateľ je povinný, na základe požiadavky informovania verejnosti o podpore z EPFRV, pri každom projekte zabezpečiť publicitu, v súlade s usmerneniami Príručky pre prijímateľa, ktorá špecifikuje technické podmienky na splnenie povinných požiadaviek v oblasti informovania a komunikácie a v súlade odsekmi 5.4. až 5.12. VZP.

5.4. Prijímateľ je povinný, na základe požiadavky informovania verejnosti o podpore z EPFRV, zverejniť na svojom webovom sídle počas Realizácie Aktivít Projektu a Obdobia Udržateľnosti Projektu krátky opis Projektu, vrátane popisu cieľov a výsledkov Projektu, v súlade s usmerneniami Príručky pre prijímateľa. Rozsah informácie zverejnenej na webovom sídle Prijímateľa musí byť primeraný výške poskytovaného PP a musí zdôrazňovať finančnú podporu z EÚ. V prípade zapojenia Užívateľov je Prijímateľ povinný zabezpečiť si všetky relevantné informácie o projektoch Užívateľov a zverejniť obdržané informácie od Užívateľov na webovom sídle Prijímateľa počas Realizácie Aktivít Projektu a Obdobia Udržateľnosti v prípade, keď Užívateľ nemá zriadené svoje vlastné webové sídlo.

5.5. V prípade projektov spolufinancovaných z fondov (najmä EFRR alebo KF) je Prijímateľ povinný zabezpečiť počas Realizácie Aktivít Projektu inštaláciu dočasného pútača alebo rovnocenného elektronického zobrazenia s informáciami o projekte na mieste Realizácie Projektu, ktorý spĺňa tieto podmienky: 
a) celková výška PP na Projekt presahuje 50.000,00 EUR (slovom: päťdesiattisíc eur); a 
b) Projekt spočíva vo financovaní infraštruktúry alebo stavebných činností.
Dočasný pútač musí byť značnej veľkosti  a musí byť umiestnený na mieste ľahko viditeľnom verejnosťou, pričom bližšie podmienky osadenia dočasného pútača sú uvedené v Príručke pre prijímateľa. 

5.6. Prijímateľ je povinný nahradiť dočasný pútač uvedený v odseku 5.4. VZP stálou tabuľou alebo stálym pútačom, alebo umiestniť stálu tabuľu alebo stály pútač v prípade Projektu spĺňajúceho podmienky v tomto odseku, bez ohľadu na fond, z ktorého je príspevok poskytovaný, a to najneskôr do 1 mesiaca po Ukončení Realizácie Aktivít Projektu. Povinnosť umiestnenia stálej tabule alebo stáleho pútača sa vzťahuje na prípady, ak Projekt, ktorý spĺňa tieto podmienky: 
a) celková výška PP na Projekt presahuje 500 000,00 EUR; a 
b) Projekt spočíva v nadobudnutí dlhodobého hmotného majetku alebo vo financovaní infraštruktúry alebo stavebných činností. 
Stála tabuľa alebo stály pútač musí byť značne veľký a musí byť umiestnený na mieste ľahko viditeľnom verejnosťou, pričom bližšie podmienky osadenia stálej tabuly alebo stáleho pútača sú uvedené v Príručke pre prijímateľa. Informačná tabuľa sa inštaluje aj v priestoroch MAS financovaných iniciatívou LEADER.

5.7. Prijímateľ sa zaväzuje uviesť na dočasnom pútači a na stálej tabuli alebo stálom pútači informácie uvedené v odseku 5.2. VZP, v prípade dočasného pútača, stálej tabule alebo stáleho pútača aj názov a hlavný cieľ Projektu. Prijímateľ je povinný zabezpečiť, aby informácie uvedené v predchádzajúcej vete spolu zaberali najmenej 25 % dočasného pútača, resp. stálej tabule alebo stáleho pútača.

5.8. Prijímateľ je povinný zaistiť informovanie verejnosti počas Realizácie Aktivít Projektu o tom, že Projekt je spolufinancovaný z EÚ minimálne umiestnením jedného plagátu  alebo rovnocenným elektronickým zobrazením s informáciami o operácii, a to na mieste ľahko viditeľnom verejnosťou, ako sú vstupné priestory budovy. Plagát obsahuje náležitosti v zmysle podmienok stanovených v Príručke pre prijímateľa. 

5.9. Prijímateľ je povinný zabezpečiť, aby Užívatelia boli informovaní o tom, že Projekt je spolufinancovaný z konkrétneho fondu. 

5.10. V prípade malých reklamných predmetov sa ustanovenia odseku 5.2. písmeno b) a písmeno c) VZP nepoužijú. Pri takýchto malých reklamných predmetoch (napr. pero, šnúrka na mobil, USB kľúč) je Prijímateľ povinný umiestniť iba znak EÚ s odkazom na EÚ (povinnosť uviesť odkaz na príslušný Príspevok z EÚ sa neuplatňuje), pričom minimálna veľkosť znaku EÚ je 5 mm na výšku. Vo výnimočných prípadoch pri veľmi drobných predmetoch, na ktoré sa z technických objektívnych dôvodov nezmestí odkaz na EÚ, je povolené použiť len znak EÚ. 

5.11. Prijímateľ sa zaväzuje uvádzať vo všetkých dokumentoch a písomných výstupoch Projektu, ktoré sa týkajú Realizácie Aktivít Projektu a sú určené pre verejnosť alebo Užívateľov, informácie uvedené v odseku 5.2. písmená a) až c) VZP, s výnimkou podpornej dokumentácie súvisiacej s Projektom, kde sa Prijímateľ zaväzuje uvádzať informácie uvedené v odseku 5.2. písmeno a) VZP. Účtovné a obdobné doklady (napr. faktúry, výplatné pásky, dodacie listy a pod.) nie je potrebné označovať v zmysle odseku 5.2. VZP. 

5.12. Ak Poskytovateľ neurčí inak, Prijímateľ je povinný použiť grafický štandard pre opatrenia v oblasti informovania a komunikácie, obsiahnutý v zmysle podmienok stanovených v Príručke pre prijímateľa.

VLASTNÍCTVO A POUŽITIE VÝSTUPOV
6. 
6.1. Prijímateľ sa zaväzuje, že počas Realizácie Projektu a Obdobia Udržateľnosti Projektu Predmet Projektu, jeho časti a iné veci, práva alebo iné majetkové hodnoty, ktoré obstaral alebo zhodnotil v rámci Projektu z PP alebo z jeho časti:
6.1.1. bude používať výlučne v súvislosti s Projektom, na ktorý bol príspevok poskytnutý;
6.1.2. ak to jeho povaha dovoľuje, zaradí ho do svojho majetku a zostanú v jeho majetku pri dodržaní príslušného právneho predpisu aplikovateľného na Prijímateľa podľa jeho štatutárneho postavenia (napr. Zákona o účtovníctve), minimálne počas doby monitorovania Projektu v súlade s odsekom 4.4. VZP;
6.1.3. nadobudne od tretích osôb na základe využitia postupov a podmienok obstarávania uvedených v článku 3. týchto VZP. Majetok nadobudnutý z PP; ktorý bol nadobudnutý od tretích osôb, musí byť nový a nepoužívaný, pričom za nový majetok sa nepovažuje taký majetok, ktorý Prijímateľ už predtým, čo i len z časti vlastnil, mal u seba ako detentor, prípadne mal k nemu iný právny vzťah a následne ho opäť priamo alebo nepriamo nadobudol od tretej osoby, bez ohľadu na časový faktor;
6.1.4. ak to určí Poskytovateľ, Prijímateľ označí jednotlivé hnuteľné veci, ktoré tvoria majetok nadobudnutý z PP, spôsobom určeným Poskytovateľom tak, aby nemohli byť zamenené s inou vecou od ich nadobudnutia počas celej účinnosti Zmluvy; uvedená podmienka sa nedotýka povinností vyplývajúcich z komunikácie a informovanosti v zmysle článku 2. a článku 5. VZP;
6.1.5. bude nadobúdať, ak ide o nehmotný majetok, ktorý je predmetom duševného vlastníctva (autorského práva, práv súvisiacich s autorským právom a práva priemyselného vlastníctva, vrátane práva z patentu, práva na ochranu designu, práva na ochranu úžitkového vzoru, práva ku know-how), na základe písomnej zmluvy, vrátane rámcovej zmluvy, z obsahu ktorých musí vyplývať splnenie nasledovných podmienok:
a) ak Prijímateľ nadobudne majetok, ktorý je predmetom duševného vlastníctva na základe zmluvy, ktorej účelom/predmetom je aj vytvorenie alebo zabezpečenie vytvorenia diela alebo iného práva duševného vlastníctva (vrátane priemyselného vlastníctva) pre Projekt, Prijímateľ ako nadobúdateľ musí byť oprávnený v rozsahu, v akom to nevylučujú všeobecne-záväzné právne predpisy kogentnej povahy, použiť dielo alebo vykonávať práva z priemyselného vlastníctva v súvislosti s Projektom na základe vecne, miestne a časovo neobmedzenej, výhradnej, trvalej, bez osobitného súhlasu dodávateľa prevoditeľnej, v písomnej forme vyjadrenej licencie (súhlasu), ktorej (ktorého) obsahom nebudú žiadne obmedzenia Prijímateľa pri používaní diela alebo pri vykonávaní iného práva duševného vlastníctva (vrátane priemyselného vlastníctva), ktoré by vyžadovali dodatočný alebo osobitný súhlas autora na uplatňovanie majetkových práv k dielu alebo dodatočný alebo osobitný súhlas majiteľa práva na vykonávanie iného práva duševného vlastníctva (vrátane priemyselného vlastníctva), v dôsledku čoho bude Prijímateľ oprávnený všetky práva duševného vlastníctva nerušene a neobmedzene aplikovať, užívať, požívať, šíriť, rozmnožovať, prepracovať, spracovať, adaptovať, ďalej vyvíjať a chrániť a nakladať s nimi na ľubovoľný účel, prípadne v rovnakom rozsahu ich previesť či poskytnúť čiastočne alebo v celosti tretej osobe, pričom takáto licencia sa poskytuje bezodplatne a bezpodmienečne;
b) v zmluve podľa ods. 6.1.5. písm. a) VZP budú zahrnuté ustanovenia o zverejnení autorov, výrobcov a subdodávateľov Dodávateľa Prijímateľa;
c) Ak Prijímateľ nadobudne majetok, ktorý je predmetom duševného vlastníctva na základe zmluvy, ktorej predmetom je dodávka existujúceho diela alebo iného existujúceho práva duševného vlastníctva (vrátane priemyselného vlastníctva) pre Projekt, ktoré nebolo zhotovené podľa požiadaviek Prijímateľa a ktoré sa v rovnakej alebo obdobnej podobe ponúka aj iným osobám, Prijímateľ ako nadobúdateľ musí byť oprávnený v rozsahu, v akom to nevylučujú všeobecno-záväzné právne predpisy kogentnej povahy, použiť dielo alebo vykonávať práva z priemyselného vlastníctva tak, aby mohlo dôjsť k Realizácii Projektu zo strany Prijímateľa, dosiahnuť účel Zmluvy, cieľ Projektu a zabezpečiť monitorovanie Projektu bez obmedzení a bez toho, aby vznikali dodatočné náklady vzťahujúce sa k prevádzke majetku z dôvodu výkonu práv z priemyselného vlastníctva alebo z dôvodu používania autorského diela. Za účelom dodržania podmienok uvedených v predchádzajúcej vete je Prijímateľ povinný využiť všetky možnosti, ktoré mu umožňuje právny poriadok, vrátane úpravy udelenia licencie analogicky podľa ods. 6.1.5. písm. a) VZP, pri zohľadnení štandardných licenčných podmienok vzťahujúcich sa na dodávaný majetok, ktorý je predmetom duševného vlastníctva.

6.2. Majetok nadobudnutý z PP nemôže byť bez predchádzajúceho písomného súhlasu Poskytovateľa počas Realizácie Projektu a počas Obdobia Udržateľnosti:
6.2.1. prevedený na tretiu osobu;
6.2.2. prenajatý tretej osobe alebo prenechaný do iného druhu užívania tretej osoby , v celku alebo čiastočne, s výnimkou vyplývajúcou z odseku 6.1.1. VZP alebo s výnimkou vyplývajúcou z Výzvy;
6.2.3. zaťažený akýmkoľvek právom tretej osoby (vrátane záložného práva), okrem prípadu, ak podľa Poskytovateľa nemá vplyv na dosiahnutie účelu Zmluvy alebo dosiahnutie a udržanie cieľa Projektu podľa odseku 2.2. Zmluvy.

6.3. Prijímateľ je povinný akúkoľvek dispozíciu s majetkom nadobudnutým z PP vykonať až po udelení prechádzajúceho písomného súhlasu Poskytovateľa aj v prípadoch, na ktoré sa vzťahujú výnimky uvedené v odseku 6.2. VZP, alebo vo vzťahu k takým úkonom, o ktorých sa Prijímateľ domnieva, že sa na nich nevzťahujú odseky 6.1. a 6.2. VZP. V prípade, že úkon pri dispozícii s majetkom nadobudnutým z PP povinne podlieha Verejnému obstarávaniu, je Prijímateľ povinný postupovať pri tomto obstarávaní v zmysle Zákona o Verejnom obstarávaní a pravidiel uvedených v Právnych dokumentoch, pričom Poskytovateľ overí súlad tohto obstarávania so Zákonom o Verejnom obstarávaní a pravidlami uvedenými v Právnych dokumentoch ešte pred vydaním písomného súhlasu. O súhlas podľa tohto odseku VZP žiada Prijímateľ Poskytovateľa, pričom súčasťou žiadosti je dôsledné vecné odôvodnenie splnenia podmienok na udelenie súhlasu, inak Poskytovateľ žiadosť o súhlas zamietne.

6.4. Prijímateľ sa zaväzuje poskytnúť Poskytovateľovi a príslušným orgánom SR a EÚ všetku dokumentáciu vytvorenú pri alebo v súvislosti s Realizáciou Aktivít Projektu, a týmto zároveň udeľuje Poskytovateľovi a príslušným orgánom SR a EÚ právo na použitie údajov z tejto dokumentácie na účely súvisiace s touto Zmluvou pri zohľadnení autorských a priemyselných práv Prijímateľa alebo pôvodcu dokumentácie.

6.5. Porušenie povinností Prijímateľa uvedených v odsekoch 6.1. a 6.2. VZP alebo vykonanie právneho úkonu v súvislosti s majetkom nadobudnutým z PP bez predchádzajúceho písomného súhlasu Poskytovateľa v zmysle odseku 6.3. VZP, sa považuje za podstatné porušenie Zmluvy a Prijímateľ je povinný vrátiť PP alebo jeho časť v súlade s článkom 10. VZP.

6.6. Zmluvné strany sa dohodli a súhlasia, že majetok nadobudnutý z PP podlieha výkonu rozhodnutia podľa Právnych predpisov SR len v prípade, ak je osobou oprávnenou z výkonu rozhodnutia Poskytovateľ, MF SR alebo Úrad vládneho auditu.

PREVOD A PRECHOD PRÁV A POVINNOSTÍ
7. 
7.1. Postúpenie pohľadávky Prijímateľa na vyplatenie Finančného príspevku alebo jeho časti na tretiu osobu sa vylučuje, bez ohľadu na právny titul, právnu formu alebo spôsob postúpenia. 

7.2. Prijímateľ je oprávnený previesť práva a povinnosti zo Zmluvy na iný subjekt iba s predchádzajúcim písomným súhlasom Poskytovateľa postupom podľa článku 6. Zmluvy týkajúceho sa významnejšej zmeny, za súčasného splnenia podmienok uvedených v odsekoch 2.3. a 2.4. VZP. Prijímateľ spolu s odôvodnenou žiadosťou o súhlas s prevodom práv a povinností zo Zmluvy predloží Poskytovateľovi doklady, ktorými preukazuje splnenie podmienok pre udelenie súhlasu. Poskytovateľ je následne oprávnený vyžiadať od Prijímateľa akékoľvek dokumenty alebo požiadať o poskytnutie doplňujúcich informácií a vysvetlení potrebných k preskúmaniu splnenia podmienok pre udelenie súhlasu a Prijímateľ je povinný poskytnúť Poskytovateľovi požadované dokumenty, informácie alebo vysvetlenia v primeranej lehote, ktorá nesmie byť kratšia ako lehota na Bezodkladné plnenie a spôsobom určeným Poskytovateľom. Ak Prijímateľ neposkytne Poskytovateľovi dokumenty, vysvetlenia a informácie vyžiadané podľa predchádzajúcej vety v stanovenej lehote, Poskytovateľ súhlas so zmenou v osobe Prijímateľa neudelí. V prípade, ak Poskytovateľ neudelí so zmenou v osobe Prijímateľa súhlas, je zo Zmluvy voči Poskytovateľovi naďalej v nezmenenom rozsahu a obsahu zaviazaný Prijímateľ v nadväznosti na ust § 531 a nasl. Občianskeho zákonníka, bez ohľadu na akékoľvek záväzky Prijímateľa voči tretím osobám, to neplatí, ak by uvedený stav bol v rozpore s Právnymi predpismi SR kogentnej povahy. Ak dôjde k prevodu práv a povinností zo Zmluvy na iný subjekt bez predchádzajúceho súhlasu Poskytovateľa, takéto porušenie povinnosti Prijímateľa sa považuje za podstatné porušenie Zmluvy a Prijímateľ je povinný vrátiť PP alebo jeho časť v súlade s článkom 10. VZP.

7.3. Zmena vlastníckej štruktúry Prijímateľa predstavuje podstatné porušenie zmluvnej povinnosti Prijímateľom, ktoré má za následok stratu jeho oprávnenosti v rámci Projektu, ak Prijímateľ prestane spĺňať podmienky pre MAS vyplývajúce zo Všeobecného nariadenia. V prípade, ak zmena vo vlastníckej štruktúre Prijímateľa je v súlade so Všeobecným nariadením takáto zmena nepredstavuje podstatné porušenie zmluvnej povinnosti Prijímateľa, ak súčasne táto zmena nemá vplyv na podmienky poskytnutia príspevku určené vo Výzve a zároveň táto zmena nebude mať žiaden vplyv na dosiahnutie cieľa Projektu v zmysle odseku 2.2. Zmluvy. V nadväznosti na odsek 6.1. Zmluvy je Prijímateľ povinný oznámiť Poskytovateľovi zmenu vo vlastníckej štruktúre Prijímateľa bezodkladne po tom, ako sa o tejto zmene dozvedel, resp. mohol dozvedieť. Poskytovateľ je oprávnený po oznámení takejto zmeny, ako aj z vlastného podnetu vyžiadať od Prijímateľa akúkoľvek dokumentáciu alebo požiadať o poskytnutie doplňujúcich informácií a vysvetlení a Prijímateľ je povinný požadovanú dokumentáciu, informácie alebo vysvetlenia v primeranej lehote a spôsobom určeným Poskytovateľom tomuto poskytnúť. Neposkytnutie dokumentácie, vysvetlení a informácií vyžiadaných podľa predchádzajúcej vety v stanovenej lehote, predstavuje porušenie Zmluvy, za ktoré je Poskytovateľ oprávnený uplatniť voči Prijímateľovi zmluvnú pokutu podľa bodu 13.4.1. VZP.

7.4. Prevod správy pohľadávky vyplývajúcej Poskytovateľovi zo Zmluvy v zmysle právnych predpisov SR nie je nijako obmedzený. 

7.5. V prípade, ak na základe právnych predpisov SR prechádza výkon akýchkoľvek práv a povinností zo Zmluvy alebo iných zmlúv uzavretých medzi Poskytovateľom a Prijímateľom na základe Zmluvy (najmä zmluvy o zriadení záložného práva) z Poskytovateľa na iný orgán zastupujúci Slovenskú republiku, tento orgán automaticky vstupuje do všetkých práv a povinností Poskytovateľa zo Zmluvy, ktorých výkon mu umožňujú príslušné právne predpisy SR upravujúce jeho pôsobnosť a právomoc. 

7.6. Podrobnosti spojené s vykonaním jednotlivých úkonov pri prevode alebo prechode práv a povinností sú upravené v Systéme finančného riadenia.

REALIZÁCIA AKTIVÍT PROJEKTU
8. 
8.1. Prijímateľ je povinný zrealizovať schválený Projekt v súlade so Zmluvou a ukončiť Realizáciu Aktivít Projektu Riadne a Včas. Prijímateľ je povinný pri zamýšľanej zmene termínu Ukončenia Realizácie Aktivít Projektu podať žiadosť o zmenu a postupovať v súlade s článkom 6. Zmluvy. Pri Ukončení Realizácie Aktivít Projektu je Prijímateľ povinný preukázať splnenie podmienok Ukončenia Realizácie Aktivít Projektu podľa podmienok vyplývajúcich z definície Ukončenia realizácie Aktivít Projektu.

8.2. Deň Začatia Realizácie Aktivít Projektu uvedie Prijímateľ v Hlásení o Začatí realizácie Aktivít Projektu, ktoré je Prijímateľ povinný zaslať Poskytovateľovi do desiatich (10) Pracovných dní od začatia prvej Aktivity uvedenej v písm. b) bodoch (i) až (v) definície Začatia Realizácie Aktivít Projektu uvedenej v odseku 1.3. VZP. Ak Výzva umožňuje Začatie Realizácie Aktivít Projektu v čase predchádzajúcom účinnosti Zmluvy a Prijímateľ skutočne začal s Realizáciou Aktivít Projektu pred účinnosťou Zmluvy, je povinný zaslať Poskytovateľovi Hlásenie o Začatí Realizácie Aktivít Projektu v lehote stanovenej v Príručke pre prijímateľa.
V prípade, ak Prijímateľ poruší svoju povinnosť oznámiť Poskytovateľovi Začatie Realizácie Aktivít Projektu prostredníctvom zaslania Hlásenia o Začatí Realizácie Aktivít Projektu, za Začatie Realizácie Aktivít Projektu sa považuje deň, ktorý je ako plánovaný deň Začatia Realizácie Aktivít Projektu, a to bez ohľadu na to, kedy s Realizáciou Aktivít Projektu Prijímateľ skutočne začal.

8.3. Prijímateľ je oprávnený pozastaviť Realizáciu Aktivít Projektu, ak Realizácii Aktivít Projektu bráni OVZ, a to po dobu trvania OVZ. Čas trvania OVZ sa nezapočítava do doby Realizácie Aktivít Projektu, pričom však Realizácia Aktivít Projektu musí byť ukončená najneskôr do uplynutia stanoveného obdobia oprávnenosti podľa právnych aktov EÚ, t. j. do dňa 31.12.2029 a pre účely tejto Zmluvy o PP do 31.10.2029. Postup podľa tohto odseku sa bude analogicky aplikovať aj v prípade, ak Poskytovateľ pozastaví poskytovanie príspevku z dôvodu OVZ (odsek 8.5.3. v spojení s odsekom 8.10.2. VZP).

8.4. Prijímateľ je povinný Bezodkladne po vzniku OVZ, resp. skutočnosti podľa odseku 8.3. VZP alebo po tom, čo sa o ich vzniku dozvedel, písomne oznámiť Poskytovateľovi pozastavenie Realizácie Aktivít Projektu s uvedením dátumu tohto pozastavenia. Ak dôvod pozastavenia Realizácie Aktivít Projektu už v čase oznámenia Prijímateľa podľa predchádzajúcej vety pominul, Poskytovateľ je oprávnený neakceptovať Prijímateľom oznámené pozastavenie Realizácie Aktivít Projektu. V písomnom oznámení Prijímateľ uvedie dôvody pozastavenia podľa odseku 8.3. VZP, skutočnosti, ktoré viedli k vzniku skutočnosti vedúcej k pozastaveniu Realizácie Aktivít Projektu, dátum jej vzniku, k čomu priloží príslušnú dokumentáciu preukazujúcu jej vznik. Doručením tohto oznámenia Poskytovateľovi nastávajú účinky pozastavenia Realizácie Aktivít Projektu, ak boli splnené podmienky podľa odseku 8.3. VZP, to však neplatí v nasledovných prípadoch:
8.4.1. v prípade dôvodov pozastavenia podľa odseku 8.3. VZP, ak Prijímateľ Poskytovateľovi jednoznačne preukáže skorší vznik OVZ a Poskytovateľ tento skorší vznik písomne akceptuje. V oznámení o pozastavení Realizácie Aktivít Projektu z dôvodov podľa odseku 8.3. VZP Prijímateľ uvedie, či sa pozastavenie Realizácie Aktivít Projektu týka všetkých Aktivít Projektu alebo iba niektorých Aktivít Projektu; v prípade, že sa pozastavenie Realizácie Aktivít Projektu týka len niektorých Aktivít Projektu, Prijímateľ v oznámení uvedie názov jednotlivých Aktivít, ktorých sa pozastavenie týka. Ak v oznámení o pozastavení Realizácie Aktivít Projektu nie sú špecifikované žiadne Aktivity, má sa za to, že pozastavenie sa týka všetkých Aktivít Projektu, na základe čoho z hľadiska oprávnenosti výdavkov nastávajú účinky uvedené v odseku 8.9. VZP;
8.4.2. v prípade pozastavenia Realizácie Aktivít Projektu podľa odseku 8.3 VZP, ak došlo k uplynutiu lehôt na preplatenie podanej ŽoP, ktoré sú stanovené v Zmluve, a Prijímateľ si v oznámení uplatnil ako deň pozastavenia tridsiaty prvý (31.) kalendárny deň po uplynutí lehôt na preplatenie podanej ŽoP.
V prípade, že nejde o skutočnosti podľa odseku 8.3. tohto článku VZP majúce za účinok pozastavenie Realizácie Aktivít Projektu Poskytovateľ písomne oznámi Prijímateľovi, že vznik OVZ neakceptuje, v dôsledku čoho k pozastaveniu Realizácie Aktivít Projektu nedošlo.

8.5. Poskytovateľ je oprávnený pozastaviť poskytovanie príspevku:
8.5.1. v prípade nepodstatného porušenia Zmluvy Prijímateľom, a to až do doby odstránenia tohto porušenia zo strany Prijímateľa;
8.5.2. v prípade podstatného porušenia Zmluvy Prijímateľom, ak Poskytovateľ neodstúpil od Zmluvy, a to až do doby odstránenia tohto porušenia zo strany Prijímateľa; 
8.5.3. v prípade, ak poskytnutiu príspevku bráni OVZ na strane Prijímateľa, a to až do doby zániku tejto okolnosti; toto písmeno c) sa neuplatní na prípady, kedy je predmetom ŽoP výdavok vzťahujúci sa na Aktivitu alebo jej časť vykonanú v rámci Realizácie Aktivít Projektu pred tým, ako došlo k účinkom pozastavenia Projektu podľa odseku 8.4. VZP, a to aj v prípade, že k vynaloženiu takéhoto výdavku Dodávateľovi došlo až v čase po vzniku účinkov pozastavenia Projektu podľa odseku 8.4. VZP;
8.5.4. až do doby, kým vznikne Riadne zabezpečenie záväzkov voči Poskytovateľovi súvisiacich s Realizáciou Aktivít Projektu v zmysle odseku 13.1. VZP, ak sa zabezpečenie vyžaduje; 
8.5.5. v prípade začatia trestného stíhania za skutok súvisiaci s Realizáciou Aktivít Projektu alebo s konaním o žiadosti o poskytnutie príspevku, ktoré viedlo k uzavretiu Zmluvy na Realizáciu Aktivít Projektu alebo v prípade vznesenia obvinenia voči Prijímateľovi, osobám konajúcim v mene Prijímateľa alebo iným osobám v priamej súvislosti s Projektom, 
8.5.6. v prípade, ak vznikne Nezrovnalosť alebo podozrenie z Nezrovnalosti na úrovni konkrétnej Výzvy, v rámci ktorej Prijímateľ podal žiadosť o poskytnutie príspevku, bez ohľadu na porušenie právnej povinnosti Prijímateľom; 
8.5.7. v prípade, ak je alebo bol Projekt predmetom výkonu auditu alebo kontroly zo strany subjektov podľa článku 12. VZP a zistenia auditu/kontroly predbežne obsahujú zistenia, ktoré vyžadujú dočasne pozastavenie poskytovania príspevku, bez ohľadu na preukázanie porušenia právnej povinnosti Prijímateľom, pričom uvedené zahŕňa aj kontrolné zistenia (pochybenia) pri poskytovaní Príspevku Užívateľom;
8.5.8. v prípade, ak došlo k začatiu konania týkajúceho sa poskytnutia pomoci nezlučiteľnej s vnútorným trhom alebo neoprávnenej pomoci v nadväznosti na článok 108 ZoFEÚ, najmä konania týkajúceho sa neoznámenej alebo protiprávnej pomoci podľa článku 4 odsek 4 Nariadenia Rady (EÚ) č. 2015/1589, ktorým sa ustanovujú podrobné pravidlá na uplatňovanie článku 108 ZoFEÚ, alebo v prípade, ak Európska komisia prijala rozhodnutie, ktorým prikázala členskému štátu pozastaviť akúkoľvek protiprávnu pomoc, kým Európska komisia neprijme rozhodnutie o zlučiteľnosti pomoci so spoločným trhom;
8.5.9. v prípade, ak poskytnutiu príspevku bráni uzatvorenie Štátnej pokladnice na prelome kalendárnych rokov;
8.5.10. v prípade, že bude Poskytovateľ považovať za potrebné pozastaviť poskytovanie príspevku z dôvodu Prebiehajúceho skúmania na úrovni Projektu alebo na úrovni projektov Užívateľov.

8.6. Poskytovateľ môže pozastaviť poskytovanie príspevku, vrátane všetkých procesov s tým súvisiacich, v prípade vzniku Nezrovnalosti týkajúcej sa Projektu alebo týkajúcej sa projektov Užívateľov až do jej odstránenia a ak k odstráneniu nedôjde, Poskytovateľ je oprávnený v súlade so Všeobecným nariadením, Nariadením 2021/2115, Systémom finančného riadenia a na to nadväzujúcimi Právnymi dokumentmi odstúpiť od Zmluvy pre podstatné porušenie Zmluvy alebo vykonať finančnú úpravu časti PP. 

8.7. Poskytovateľ oznámi Prijímateľovi pozastavenie poskytovania príspevku, ak budú splnené podmienky podľa odseku 8.5. alebo 8.6. VZP. Doručením tohto oznámenia Prijímateľovi nastávajú účinky pozastavenia poskytovania príspevku. 

8.8. Ak Poskytovateľ pozastaví poskytovanie príspevku vrátane všetkých procesov s tým súvisiacich v zmysle odseku 8.5. alebo 8.6. VZP a v oznámení o pozastavení poskytovania príspevku neuvedie konkrétne Aktivity, ktorých sa pozastavenie poskytovania príspevku týka, Zmluvné strany sa dohodli, že dôjde k automatickému pozastaveniu Realizácie Aktivít Projektu ako celku. Poskytovateľ sa v takom prípade nedostáva do omeškania s plnením svojich povinností podľa Zmluvy a Prijímateľovi nevzniká žiadne právo z takéhoto ne/konania Poskytovateľa, ktoré nie je osobitne dohodnuté v článku 8. VZP. Zároveň pre taký prípad platí a Prijímateľ si je vedomý a súhlasí s tým, že v prípade, ak vynakladá počas obdobia pozastavenia Projektu výdavky, ktoré by inak boli oprávnené, tieto výdavky nebudú považované za oprávnené, pretože nevznikli počas Realizácie Aktivít Projektu (bod 14.1.1. VZP), resp. nevznikli na Aktivity ktoré vecne súvisia s Realizáciou Aktivít Projektu. Keďže Realizácia Aktivít Projektu je v zmysle prvej vety tohto odseku pozastavená, takto vynaložené výdavky nebudú Prijímateľovi preplatené, a to aj bez ohľadu na záväzky, ktoré môžu v tejto súvislosti Prijímateľovi vzniknúť najmä v súvislosti s jeho zmluvnými vzťahmi s Dodávateľom. Ak Poskytovateľ v oznámení o pozastavení poskytovania príspevku podľa odsekov 8.5. a 8.6. Zmluvy uviedol konkrétne Aktivity, ktorých sa týka pozastavenie poskytovania príspevku, dôsledky uvedené v tomto odseku sa týkajú len v oznámení uvedených Aktivít a nimi generovaných výdavkov. Poskytovateľ je povinný, ak ho o to Prijímateľ požiada, poskytnúť mu všetku požadovanú nevyhnutnú súčinnosť v súlade so Zmluvou na to, aby Prijímateľ bol schopný opäť pokračovať v Riadnej Realizácii Aktivít Projektu. 

8.9. Výdavky realizované Prijímateľom počas obdobia pozastavenia Realizácie Aktivít Projektu sa nebudú pokladať za Oprávnené výdavky. To neplatí pre tie výdavky realizované Prijímateľom, ktoré sú zahrnuté pod časťou Projektu, ktorej realizácia nebola pozastavená v nadväznosti na oznámenie Prijímateľa podľa odseku 8.4. VZP. 

8.10. Ak Prijímateľ má za to, že:
8.10.1. odstránil zistené porušenia Zmluvy, ktoré sú v zmysle odseku 8.5. Zmluvy prekážkou pre poskytovanie príspevku zo strany Poskytovateľa, s výnimkou odsekov 8.5.6. až 8.5.10. VZP, na ktoré sa ustanovenie tohto odseku nevzťahuje, za podmienky, ak súčasne nedošlo k porušeniu povinnosti Prijímateľa, alebo
8.10.2. došlo k zániku OVZ na strane Prijímateľa, ktoré sú v zmysle odseku 8.5. prekážkou pre poskytovanie príspevku zo strany Poskytovateľa, alebo
8.10.3. odstránil Nezrovnalosť v zmysle odseku 8.7. Zmluvy,
je povinný Bezodkladne doručiť Poskytovateľovi oznámenie o odstránení zistených porušení Zmluvy. V prípade, ak obnoveniu poskytovania príspevku Prijímateľovi nebráni iný vykonaný právny úkon alebo akákoľvek povinnosť Poskytovateľa vyplývajúca pre neho z Právnych predpisov SR alebo z právnych aktov EÚ alebo z Právnych dokumentov týkajúcich sa Nezrovnalostí a zároveň podľa overenia Poskytovateľa tvrdenia Prijímateľa o odstránení zistených porušení Zmluvy zodpovedajú skutočnosti, obnoví Poskytovateľ poskytovanie príspevku Prijímateľovi. V prípade obnovenia poskytovania príspevku z dôvodov uvedených v odsekoch 8.10.1. a 8.10.3 Zmluvy vyššie, sa doba Realizácie Aktivít Projektu automaticky nepredlžuje o dobu, počas ktorej Poskytovateľ pozastavil poskytovanie príspevku a Prijímateľovi z tohto dôvodu nevzniká žiadne právo.

8.11. V prípade zániku OVZ podľa odseku 8.4. VZP sa Poskytovateľ zaväzuje Bezodkladne obnoviť poskytovanie príspevku Prijímateľovi. 

8.12. V každom momente pozastavenia Realizácie Aktivít Projektu z dôvodov existencie prekážky, ktorá má povahu OVZ, je Poskytovateľ oprávnený skontrolovať, či trvá táto prekážka, a to postupom uvedeným v tejto Zmluve, v Právnych predpisoch SR a právnych aktoch EÚ alebo v Právnych dokumentoch týkajúcich sa výkonu kontroly Prijímateľa Poskytovateľom. Na ten účel je Prijímateľ povinný na požiadanie Poskytovateľa preukázať dodržiavanie všetkých svojich povinností vyplývajúcich pre neho z Právnych predpisov SR, Výzvy alebo zmluvných záväzkov týkajúcich sa plnenia podľa tejto Zmluvy o poskytovaní príspevku, najmä zmluvných a iných vzťahov s Užívateľom. 

8.13. Účinky OVZ sú obmedzené iba na dobu, dokiaľ trvá prekážka, s ktorou sú tieto účinky spojené (ust. § 374 odsek 3 Obchodného zákonníka). Zánik prekážky, ktorá má povahu OVZ na strane Prijímateľa, je Prijímateľ povinný jednoznačne preukázať a oznámiť Poskytovateľovi.

UKONČENIE ZMLUVY
9. 
9.1. Zmluvné strany sa dohodli, že Zmluvu je možné ukončiť riadne alebo mimoriadne. 

9.2. Riadne ukončenie Zmluvy nastane uplynutím doby trvania Zmluvy a zároveň splnením záväzkov oboch Zmluvných strán, čo potvrdzuje schválenie posledného monitorovania Poskytovateľom, pričom záväzky sa považujú za splnené podľa odseku 7.2. Zmluvy. 

9.3. Mimoriadne ukončenie zmluvného vzťahu zo Zmluvy nastáva dohodou Zmluvných strán, odstúpením od Zmluvy alebo výpoveďou Zmluvy zo strany Prijímateľa. 

9.4. Od Zmluvy môže Prijímateľ alebo Poskytovateľ odstúpiť v prípadoch podstatného porušenia Zmluvy druhou Zmluvnou stranou, nepodstatného porušenia Zmluvy druhou Zmluvnou stranou a ďalej v prípadoch, ktoré ustanovuje Zmluva alebo Právne predpisy SR a Právne akty EÚ. Zmluvné strany sa dohodli, že pre odstúpenie od Zmluvy platia všeobecné ustanovenia Obchodného zákonníka o odstúpení od zmluvy (ust. § 344 a nasl. Obchodného zákonníka), ak nie je v Zmluve uvedené osobitné dojednanie Zmluvných strán, ktorým sa nahrádzajú zákonné ustanovenia. Zmluvné strany sa osobitne dohodli, že:
9.4.1. Porušenie Zmluvy je podstatné, ak strana porušujúca Zmluvu vedela v čase uzavretia Zmluvy alebo v tomto čase bolo rozumné predvídať s prihliadnutím na účel Zmluvy, ktorý vyplynul z jej obsahu alebo z okolností, za ktorých bola Zmluva uzavretá, že druhá Zmluvná strana nebude mať záujem na plnení povinností pri takom porušení Zmluvy alebo v prípadoch, ak tak ustanovuje Zmluva.
9.4.2. Na účely Zmluvy sa za podstatné porušenie Zmluvy zo strany Prijímateľa považuje najmä:
a) vznik takých okolností na strane Prijímateľa, v dôsledku ktorých bude zmarené dosiahnutie účelu Zmluvy a/alebo cieľa Projektu a súčasne nepôjde o OVZ;
b) vznik Podstatnej zmeny Projektu, a to v zmysle podmienok uvedených v Zmluve ako aj v zmysle Všeobecného nariadenia a Právnych dokumentov, ktoré boli vydané pre aplikáciu Podstatnej zmeny Projektu zo strany Orgánov zapojených do riadenia, auditu a kontroly príspevkov EPFRV vrátane finančného riadenia, ak boli Zverejnené;
c) nesplnenie alebo porušenie podmienok poskytnutia príspevku alebo ďalších skutočností týkajúcich sa poskytovania príspevku, ktoré sú uvedené vo Výzve resp. v Príručke pre prijímateľa a ktoré podľa obsahu Výzvy, Príručky pre prijímateľa alebo Právneho dokumentu musia byť splnené aj počas trvania Zmluvy (najmä, nie však výlučne, podmienka byť občianskym združením, podmienka minimálneho počtu obcí tvoriacich VSP,  podmienka na kapacitu a organizačnú štruktúru VSP, podmienka hlasovacích práv, požiadavka mať vysporiadané záväzky voči štátu, podmienka oprávnenosti aktivít projektu, a iné podmienky, požiadavky poskytnutia príspevku uvedené vo Výzve s príznakom „dynamická“); za podstatné porušenie Zmluvy sa nepovažuje, ak konkrétna podmienka poskytnutia príspevku zostáva z objektívneho hľadiska splnená, ale iným spôsobom, ako bolo uvedené v Schválenej žiadosti o Finančný príspevok a rovnako v prípade výnimiek vyplývajúcich z odseku 2.5 Zmluvy;
d) porušenie oznamovacej povinnosti Prijímateľom podľa odseku 6.2 Zmluvy, ak udalosť alebo skutočnosť, ktorú Prijímateľ neoznámil, je v zmysle ustanovení tejto Zmluvy považovaná za podstatné porušenie Zmluvy alebo ak nie je považovaná za podstatné porušenie Zmluvy, má tak závažne negatívny dopad na Realizáciu Aktivít Projektu a/alebo Udržateľnosť Projektu a/alebo účel Zmluvy alebo cieľ Projektu, že ju (ich) nemožno napraviť;
e) poskytnutie nepravdivých alebo zavádzajúcich informácií Poskytovateľovi v súvislosti so Zmluvou alebo v súvislosti s poskytovaním Príspevku Užívateľom počas účinnosti Zmluvy ako aj v čase od podania žiadosti o príspevok Poskytovateľovi, ktorých spoločným základom je skutočnosť, že Prijímateľ nekonal dobromyseľne alebo v súvislosti s týmito informáciami Prijímateľ vykonal úkon v súvislosti s Projektom, ktorý by v súlade so Zmluvou pri poskytnutí pravdivých údajov nebol oprávnený vykonať, alebo by ho musel vykonať inak, alebo na základe takto poskytnutých informácii Poskytovateľ vykonal úkon v súvislosti s Projektom, ktorý by inak nevykonal; takýmto konaním je aj uvedenie nepravdivých alebo zavádzajúcich informácií pre účely určenia výšky PP pri Projektoch generujúcich príjem;
f) ak Prijímateľ nezačne s Realizáciou Aktivít Projektu ani v lehote troch (3) mesiacov od termínu vyjadrujúceho začiatok prvej Aktivity a súčasne ak Prijímateľ nepožiada o zmenu Zmluvy podľa článku 6. Zmluvy;
g) neukončenie Realizácie Aktivít Projektu do termínu Ukončenia Realizácie Aktivít Projektu; o podstatné porušenie Zmluvy nejde, ak Prijímateľ požiadal o predĺženie Realizácie Aktivít Projektu v rámci oprávneného obdobia stanoveného vo Výzve a boli splnené podmienky na jej predĺženie v zmysle článku 6. Zmluvy; 
h) porušenie záväzkov týkajúcich sa vecnej alebo časovej stránky Realizácie Aktivít Projektu, ktoré majú podstatný negatívny vplyv na Projekt, spôsob jeho realizácie, a/alebo cieľ Projektu alebo na dosiahnutie účelu Zmluvy; ide najmä o zastavenie alebo prerušenie Realizácie Aktivít Projektu z dôvodov na strane Prijímateľa, pokiaľ nejde o OVZ, porušenie povinností pri použití príspevku v zmysle odsek 2.6. Zmluvy, nedodržanie skutočností, podmienok alebo záväzkov týkajúcich sa Projektu, ktoré boli uvedené v Schválenej žiadosti o Finančný príspevok alebo ktoré sa týkajú záväzkov a povinností Prijímateľa vo vzťahu k poskytovaniu Príspevku Užívateľom;
i) ak Prijímateľ svojím zavinením nezačne Verejné obstarávanie alebo iný spôsob obstarávania podľa článku 3. VZP na výber Dodávateľa najneskôr do termínu stanovenom v Príručke pre prijímateľa;
j) ak Prijímateľ v lehote stanovenej Príručkou pre prijímateľa nezverejní oznámenie o začatí Verejného obstarávania vo Vestníku verejného obstarávania, ani nepožiada o predĺženie tejto lehoty s riadnym odôvodnením;
k) ak bude Prijímateľovi právoplatným rozsudkom uložený trest zákazu prijímať dotácie alebo subvencie, trest zákazu prijímať pomoc a podporu poskytovanú z fondov EÚ alebo trest zákazu účasti vo Verejnom obstarávaní podľa ust. § 17 až 19 zákona č. 91/2016 Z. z. o trestnej zodpovednosti právnických osôb a zmene a doplnení niektorých zákonov v účinnom znení, alebo ak sa právoplatným rozhodnutím preukáže spáchanie trestného činu v súvislosti s Projektom, a to napríklad v súvislosti s procesom hodnotenia, výberu žiadosti o poskytnutie príspevku, s Realizáciou Aktivít Projektu, alebo ak bude ako opodstatnene vyhodnotená sťažnosť smerujúca k ovplyvňovaniu hodnotiteľov alebo ku konfliktu záujmov alebo k zaujatosti, prípadne ak takéto ovplyvňovanie alebo porušovanie skonštatujú aj bez sťažnosti alebo podnetu na to oprávnené kontrolné orgány; 
l) porušenie povinností Prijímateľom podľa odseku 2.7. Zmluvy, ktoré je konštatované v rozhodnutí Európskej komisie vydanom v nadväznosti na článok 107 ZoFEÚ bez ohľadu na to, či došlo k pozastaveniu poskytovania príspevku zo strany Poskytovateľa podľa odseku 8.5.8. VZP;
m) také konanie alebo opomenutie konania Prijímateľa alebo iných osôb, za konanie alebo opomenutie ktorých Prijímateľ zodpovedá v zmysle odseku 2.2. VZP, v súvislosti so Zmluvou alebo s Realizáciou Aktivít Projektu alebo s Udržateľnosťou Projektu, ktoré je považované za Nezrovnalosť v zmysle Všeobecného nariadenia a Poskytovateľ stanoví, že takáto Nezrovnalosť sa považuje za podstatné porušenie Zmluvy;
n) vyhlásenie konkurzu na majetok Prijímateľa alebo zastavenie konkurzného konania/konkurzu pre nedostatok majetku, vstup Prijímateľa do likvidácie; 
o) Opakované nepredloženie Žiadosti o platbu v lehote podľa článku 5. odseku 5.1. Zmluvy alebo predložením Žiadosti o platbu po ukončení oprávneného obdobia stanoveného vo Výzve, resp. nepredložením poslednej (záverečnej) ŽoP do termínu 31.10.2029;
p) porušenie odseku 4.6. posledná veta, odseku 10.1 a odseku 12.3. týchto VZP; 
q) ak nedošlo k dodaniu tovarov, poskytnutiu služieb alebo vykonaniu stavebných prác, ktoré boli uhradené na základe preddavkovej platby spôsobom a v lehotách stanovených zmluvou medzi Prijímateľom a jeho Dodávateľom v nadväznosti na článok 5. odsek 5.8. Zmluvy;
r) naplnenie dôvodov uvedených v odseku 2.10 Zmluvy;
s) každé porušenie povinností Prijímateľa, ktoré je v Zmluve označené ako podstatné porušenie povinností alebo podstatné porušenie Zmluvy alebo v každom takom prípade, pre ktorý bolo v tejto Zmluve dohodnuté právo odstúpiť od Zmluvy;
t) v prípade vzniku konfliktu záujmov v zmysle ust. § 39 Zákona o príspevkoch z EPFRV.
9.4.3. Podstatným porušením Zmluvy je aj vykonanie takého úkonu zo strany Prijímateľa, na ktorý je potrebný predchádzajúci písomný súhlas Poskytovateľa v prípade, ak súhlas nebol udelený, alebo ak došlo k vykonaniu takého úkonu zo strany Prijímateľa bez žiadosti o takýto súhlas.
9.4.4. Porušenie ďalších povinností stanovených v Zmluve, v právnych predpisoch SR a právnych aktoch EÚ, v riadiacej dokumentácií vystavenej Poskytovateľom, okrem prípadov, ktoré sa podľa Zmluvy považujú za podstatné porušenia, sú nepodstatným porušením Zmluvy.
9.4.5. V prípade podstatného porušenia Zmluvy je Zmluvná strana oprávnená od Zmluvy odstúpiť bez zbytočného odkladu po tom, ako sa o tomto porušení dozvedela. Prijímateľ berie na vedomie, že s ohľadom na právne postavenie a povinnosti Poskytovateľa, môže vykonaniu odstúpenia od Zmluvy predchádzať povinnosť vykonať kontrolu u Prijímateľa, prípadne povinnosť realizovať iné osobitné postupy a úkony. Z uvedeného dôvodu preto Prijímateľ súhlasí s tým, že na rozdiel od štandardnej obchodno-právnej praxe, pri odstúpení od Zmluvy pojem „bez zbytočného odkladu“ zahŕňa dobu, po ktorú sú v priamej nadväznosti vykonávané úkony Poskytovateľom podľa predchádzajúcej vety. V prípade nepodstatného porušenia Zmluvy je Zmluvná strana oprávnená odstúpiť, ak strana, ktorá je v omeškaní, nesplní svoju povinnosť ani v dodatočnej primeranej lehote, ktorá jej na to bola poskytnutá v písomnom vyzvaní. Aj v prípade podstatného porušenia Zmluvy je Zmluvná strana oprávnená poskytnúť dodatočnú lehotu druhej zmluvnej strane na splnenie porušenej povinnosti, pričom ani poskytnutie takejto dodatočnej lehoty sa nedotýka toho, že ide o podstatné porušenie povinnosti (ust. § 345 odsek 3 Obchodného zákonníka). 
9.4.6. Odstúpenie od Zmluvy je účinné dňom doručenia písomného oznámenia o odstúpení od Zmluvy druhej Zmluvnej strane. Na doručovanie sa vzťahuje článok 4. Zmluvy. 
9.4.7. Ak splneniu povinnosti Zmluvnej strany bráni OVZ, je druhá Zmluvná strana oprávnená od Zmluvy odstúpiť len vtedy, ak od vzniku OVZ uplynul aspoň jeden rok. V prípade objektívnej nemožnosti plnenia (nezvratný zánik Predmetu Projektu a pod.) sa ustanovenie predchádzajúcej vety neuplatní a Zmluvné strany sú oprávnené postupovať podľa príslušných ustanovení Obchodného zákonníka a podporne Občianskeho zákonníka. 
9.4.8. V prípade odstúpenia od Zmluvy zostávajú zachované tie práva a povinnosti Poskytovateľa, ktoré podľa svojej povahy majú platiť aj po skončení Zmluvy, a to najmä právo a povinnosť požadovať vrátenie poskytnutej čiastky PP alebo jeho časti, právo na náhradu škody, ktorá vznikla porušením Zmluvy, ustanovenia uvedené v odseku 7.2. Zmluvy a ďalšie ustanovenia Zmluvy podľa svojho obsahu. 
9.4.9. V prípade odstúpenia od Zmluvy zo strany Poskytovateľa nie je možné uplatniť inštitút odvolacieho konania v zmysle Zákone o príspevku z EPFRV. Prijímateľ v tomto prípade povinný postupovať v zmysle ustanovení Príručky pre prijímateľa. 
9.4.10. Ak sa Prijímateľ dostane do omeškania s plnením Zmluvy v dôsledku porušenia, resp. nesplnenia povinnosti zo strany Poskytovateľa, Zmluvné strany súhlasia, že nejde o porušenie Zmluvy Prijímateľom. 
9.4.11. V prípade odstúpenia od Zmluvy je Prijímateľ povinný na základe žiadosti Poskytovateľa vrátiť PP alebo jeho časť. Táto povinnosť Prijímateľa sa uplatní aj vtedy, ak sa v jednotlivom ustanovení Zmluvy označujúcom podstatné porušenie Zmluvy výslovne neuvádza, že Prijímateľ je povinný vrátiť PP alebo jeho časť.

9.5. Prijímateľ je oprávnený Zmluvu vypovedať z dôvodu, že nie je schopný realizovať Projekt tak, ako sa na Realizáciu Aktivít Projektu zaviazal v Zmluve, alebo nie je schopný dosiahnuť cieľ Projektu. Prijímateľ súhlasí s tým, že podaním výpovede mu vzniká povinnosť vrátiť už vyplatený PP v celom rozsahu podľa článku 10. VZP za podmienok stanovených Poskytovateľom v Žiadosti o vrátenie. Po podaní výpovede môže Prijímateľ túto vziať späť iba s písomným súhlasom Poskytovateľa. Výpovedná doba je jeden kalendárny mesiac odo dňa, kedy je výpoveď doručená Poskytovateľovi. Počas plynutia výpovednej doby Zmluvné strany vykonajú úkony smerujúce k vysporiadaniu vzájomných práv a povinností, najmä Poskytovateľ vykoná úkony vzťahujúce sa k finančnému vysporiadaniu s Prijímateľom obdobne ako pri odstúpení od Zmluvy a Prijímateľ je povinný poskytnúť všetku potrebnú súčinnosť. Zmluva zaniká uplynutím výpovednej doby s výnimkou ustanovení, ktoré nezanikajú ani v dôsledku zániku Zmluvy pri odstúpení od zmluvy v zmysle odseku 9.4.8. VZP.

VYSPORIADANIE FINANČNÝCH VZŤAHOV
10. 
10.1. Prijímateľ sa zaväzuje:
10.1.1. vrátiť PP alebo jeho časť, ak ho nevyčerpal podľa podmienok Zmluvy, alebo ak mu vznikol kurzový zisk; suma neprevyšujúca 250,- EUR (slovom: dvestopäťdesiat eur) podľa ust. § 29 odsek 3 Zákona o príspevkoch z EPFRV sa uplatní na úhrnnú sumu celkového nevyčerpaného PP alebo jeho časti;
10.1.2. vrátiť prostriedky poskytnuté omylom; suma neprevyšujúca 250,- EUR (slovom: dvestopäťdesiat eur) podľa ust. § 29 odsek 3 Zákona o príspevkoch z EPFRV sa v tomto prípade neuplatňuje;
10.1.3. vrátiť PP alebo jeho časť, ak porušil povinnosti uvedené v Zmluve a porušenie povinnosti znamená porušenie finančnej disciplíny podľa ust. § 31 odsek 1 písmena a), b), c) Zákona o rozpočtových pravidlách; suma neprevyšujúca 250,- EUR (slovom: dvestopäťdesiat eur) podľa ust. § 29 odsek 3 Zákona o príspevkoch z EPFRV sa uplatní na vyplatený PP alebo jeho časť systémom refundácie;
10.1.4. vrátiť PP alebo jeho časť, ak v súvislosti s Projektom bolo porušené ustanovenie Právneho predpisu SR alebo právneho aktu EÚ (bez ohľadu na konanie alebo opomenutie Prijímateľa alebo jeho zavinenie) a toto porušenie znamená Nezrovnalosť a nejde o porušenie finančnej disciplíny podľa ust. § 31 odsek 1 písmena a), b), c) Zákona o rozpočtových pravidlách alebo o zmluvnú pokutu podľa odseku 13.5. VZP; vzhľadom k skutočnosti, že za Nezrovnalosť sa považuje také porušenie podmienok poskytnutia PP, s ktorým sa spája povinnosť vrátenia PP alebo jeho časti, v prípade, ak Prijímateľ takýto PP alebo jeho časť nevráti postupom stanoveným v odsekoch 10.4. až 10.10. VZP, bude sa na toto porušenie podmienok Zmluvy aplikovať ustanovenie druhej vety ust. § 31 odsek 7 Zákona o rozpočtových pravidlách; suma neprevyšujúca 250,- EUR (slovom: dvestopäťdesiat eur) podľa ust. § 29 odsek 3 Zákona o príspevkoch z EPFRV sa uplatní na úhrnnú sumu Nezrovnalosti;
10.1.5. vrátiť PP alebo jeho časť, ak porušil zákaz nelegálneho zamestnávania v zmysle zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov, suma neprevyšujúca 250,- EUR (slovom: dvestopäťdesiat eur) podľa ust. § 29 ods. 3 Zákona o príspevkoch z EPFRV sa uplatní na poskytnutý PP alebo jeho časť;
10.1.6. vrátiť PP alebo jeho časť v iných prípadoch, ak to ustanovuje Zmluva alebo ak došlo k zániku Zmluvy v zmysle článku 9. VZP z dôvodu jej mimoriadneho ukončenia; suma neprevyšujúca 250,- EUR (slovom: dvestopäťdesiat eur) EUR podľa ust. § 29 odsek 3 Zákona o príspevkoch z EPFRV sa uplatní na poskytnutý PP alebo jeho časť;
10.1.7. vrátiť čistý príjem z Projektu v prípade, ak bol počas Realizácie Projektu alebo v období troch (3) rokov od Finančného ukončenia Projektu vytvorený príjem; vrátiť iný čistý príjem z Projektu v prípade, ak bol počas Realizácie Aktivít Projektu vytvorený príjem; suma neprevyšujúca 250,- EUR (slovom: dvestopäťdesiat eur) EUR podľa ust. § 29 odsek 3 Zákona o príspevkoch z EPFRV sa v tomto prípade neuplatňuje;
10.1.8. odviesť výnos z prostriedkov PP podľa ust. § 7 odsek 1 písm. m) Zákona o rozpočtových pravidlách vzniknutý na základe úročenia poskytnutého PP; suma neprevyšujúca 250,- EUR (slovom: dvestopäťdesiat eur) podľa ust. § 29 odsek 3 Zákona o príspevkoch z EPFRV sa v tomto prípade neuplatňuje;
10.1.9. ak to určí Poskytovateľ, vrátiť PP alebo jeho časť v prípade, ak Prijímateľ nedosiahol cieľovú hodnotu Merateľného ukazovateľa Projektu uvedenú v Schválenej žiadosti o Finančný príspevok s odchýlkou presahujúcou 20 % oproti schválenej cieľovej hodnote, a to alikvotne so znížením hodnoty Merateľného ukazovateľa Projektu vo vzťahu k tým Aktivitám, ktoré prispievajú k dosiahnutiu znižovaného Merateľného ukazovateľa Projektu. Zníženie Merateľného ukazovateľa Projektu s odchýlkou presahujúcou 60% sa považuje za Podstatnú zmenu Projektu z dôvodu nenaplnenia deklarovaných cieľov Projektu a Poskytovateľ pristúpi k odstúpeniu od Zmluvy. Spôsob výpočtu sumy, ktorú má Prijímateľ vrátiť podľa tohto ustanovenia, Zverejní Poskytovateľ na Webovom sídle Poskytovateľa. Suma neprevyšujúca 250,- EUR (slovom: dvestopäťdesiat eur);
10.1.10. vrátiť preplatok vzniknutý na základe zúčtovania preddavkovej platby najneskôr spolu s predložením doplňujúcich údajov k preukázaniu dodania predmetu plnenia.

10.2. V prípade vzniku povinnosti odvodu výnosu podľa bodu odseku 10.1.8. VZP sa Prijímateľ zaväzuje odviesť výnos do 31. januára roku nasledujúceho po roku, v ktorom vznikol výnos. V prípade vzniku povinnosti vrátenia čistého príjmu (za účtovné obdobie) podľa bodu odseku 10.1.7. VZP sa Prijímateľ zaväzuje vrátiť čistý príjem do 31. januára roku nasledujúceho po roku, v ktorom bola zostavená účtovná závierka alebo ak sa na Prijímateľa vzťahuje povinnosť overenia účtovnej závierky audítorom v súlade s ustanoveniami zákona o účtovníctve o overovaní účtovnej závierky audítorom po roku, v ktorom bola účtovná závierka audítorom overená.  Prijímateľ sa zaväzuje oznámiť aj cez verejnú časť IMS Poskytovateľovi príslušnú sumu výnosu najneskôr do 16. januára roku nasledujúceho po roku, v ktorom vznikol výnos alebo čistý príjem, a požiadať Poskytovateľa o informáciu k podrobnostiam odvodu výnosu a/alebo čistého príjmu (napr. číslo účtu, variabilný symbol). Poskytovateľ zašle túto informáciu Prijímateľovi Bezodkladne. Pri realizácii úhrady Prijímateľ uvedie variabilný symbol, ktorý je automaticky generovaný systémom IMSa je dostupný vo verejnej časti IMS. Ak Prijímateľ odvedie výnos Riadne a Včas v súlade s týmto odsekom, ustanovenia odsekov 10.4. až 10.10. VZP sa nepoužijú. Ak Prijímateľ výnos Riadne a Včas neodvedie, Poskytovateľ bude postupovať rovnako ako v prípade povinnosti vrátenia PP alebo jeho časti vzniknutej podľa bodov odsekov 10.1.1. až 10.1.7. a 10.1.10. tohto článku VZP a na Prijímateľa sa ustanovenia o vrátení PP alebo jeho časti podľa odsekov 10.3. až 10.9. VZP vzťahujú rovnako.

10.3. Ak nie je PP alebo jeho časť vrátený z dôvodov uvedených v odseku 10.1. VZP iniciatívne zo strany Prijímateľa, sumu vrátenia PP alebo jeho časti stanoví Poskytovateľ v ŽoV, ktorú zašle Prijímateľovi elektronicky prostredníctvom IMS. K záväznému uplatneniu nároku Poskytovateľa na vrátenie PP alebo jeho časti na základe ŽoV dochádza zverejnením ŽoV Poskytovateľom vo verejnej časti IMS. Prijímateľ je o zverejnení ŽoV vo verejnej časti IMS informovaný automaticky generovanou notifikačnou elektronickou správou zo systému IMS na e-mailovú adresu kontaktnej osoby. Poskytovateľ v ŽoV uvedie výšku PP, ktorú má Prijímateľ vrátiť, a zároveň určí čísla účtov, na ktoré je Prijímateľ povinný vrátenie vykonať. 

10.4. Prijímateľ sa zaväzuje vrátiť PP alebo jeho časť uvedený v ŽoV do deväťdesiatich (90) dní odo dňa doručenia ŽoV Prijímateľovi vo verejnej časti IMS. Deň doručenia vo verejnej časti IMS je totožný s dňom prechodu ŽoV do stavu „Odoslaný dlžníkovi“ v systéme IMS. Dňom nasledujúcim po dni sprístupnenia ŽoV vo verejnej časti IMS začína plynúť deväťdesiat (90) dňová lehota splatnosti. Ak Prijímateľ tieto povinnosti nesplní, ani nedôjde k uzatvoreniu dohody o splátkach alebo dohody o odklade plnenia, Poskytovateľ:
10.4.1. oznámi porušenie pravidiel a podmienok uvedených v Zmluve, za ktorých bol PP poskytnutý, príslušnému správnemu orgánu (ak ide o porušenie finančnej disciplíny); alebo 
10.4.2. oznámi porušenie pravidiel a podmienok uvedených v Zmluve, za ktorých bol PP poskytnutý, Úradu pre verejné obstarávanie (ak ide o porušenie pravidiel a postupov VO); alebo 
10.4.3. postupuje podľa ust. § 35 Zákona o príspevkoch z EPFRV; alebo 
10.4.4. postupuje podľa osobitného predpisu (napr. Civilný sporový poriadok) a uplatní pohľadávku na vrátenie časti PP uvedenej v ŽoV na príslušnom orgáne (napr. na súde).
Poskytovateľ nie je povinný uzatvoriť dohodu o splátkach a/alebo dohodu o odklade plnenie s Prijímateľom; ak k takémuto uzatvoreniu dohôd dôjde, Prijímateľ je povinný plniť podmienky podľa ust. § 37 Zákon o príspevkoch z EPFRV.

10.5. Prijímateľ realizuje vrátenie PP alebo jeho časti formou platby na účet. Prijímateľ, ktorý je štátnou rozpočtovou organizáciou realizuje vrátenie PP alebo jeho časti formou platby na účet alebo formou rozpočtového opatrenia v súlade so žiadosťou o vrátenie finančných prostriedkov.

10.6. Vrátenie PP alebo jeho časti formou platby na účet je Prijímateľ povinný realizovať prostredníctvom vytvorenia splátkového kalendára v rámci IMS s uvedením jedinečného variabilného symbolu a čísla bankového účtu v tvare IBAN.

10.7. Vrátenie PP alebo jeho časti formou rozpočtového opatrenia vykoná Prijímateľ, ktorý je štátnou rozpočtovou organizáciou prostredníctvom IMS.

10.8. Povinnosti Zmluvných strán týkajúce sa evidencie, riešenia a vymáhania Nezrovnalostí v súvislosti s poskytovaním Príspevku Užívateľovi sú upravené v Implementácii Stratégie miestneho rozvoja.

10.9. V prípade vrátenia PP alebo jeho časti z vlastnej iniciatívy Prijímateľa, Prijímateľ pred realizovaním úhrady oznámi Poskytovateľovi výšku vrátenia prostredníctvom verejnej časti IMS (z dôvodu evidencie pohľadávky na strane Poskytovateľa). Následne pri realizácii úhrady Prijímateľ uvedie správny variabilný symbol automaticky generovaný systémom IMS, ktorý je dostupný vo verejnej časti IMS. 

10.10. Ak Prijímateľ nevráti PP alebo jeho časť na správne účty alebo pri uskutočnení úhrady neuvedie správny automaticky IMS generovaný variabilný symbol, príslušný záväzok Prijímateľa zostáva nesplnený a finančné vzťahy voči Poskytovateľovi sa považujú za nevysporiadané. 

10.11. Proti akejkoľvek pohľadávke na poskytnutie PP ako aj proti akýmkoľvek iným pohľadávkam Poskytovateľa voči Prijímateľovi vzniknutých z akéhokoľvek právneho dôvodu Prijímateľ nie je oprávnený jednostranne započítať akúkoľvek svoju pohľadávku.

10.12. V prípade nedostupnosti niektorej relevantnej funkcionality IMS Prijímateľ po dohode s Poskytovateľom môže vysporiadanie finančných vzťahov realizovať alternatívnym spôsobom. Alternatívny spôsob vysporiadania finančných vzťahov podľa predchádzajúcej vety tohto odseku VZP upravuje Príručka pre prijímateľa.

ÚČTOVNÍCTVO A UCHOVÁVANIE ÚČTOVNEJ DOKUMENTÁCIE
11. 
11.1. Prijímateľ, ktorý je účtovnou jednotkou podľa Zákona o účtovníctve sa zaväzuje účtovať o skutočnostiach týkajúcich sa Projektu:
11.1.1. na analytických účtoch v členení podľa jednotlivých projektov alebo v analytickej evidencii vedenej v technickej forme v členení podľa jednotlivých projektov bez vytvorenia analytických účtov v členení podľa jednotlivých projektov, ak účtuje v sústave podvojného účtovníctva, 
11.1.2. v účtovných knihách podľa ust. § 15 Zákona o účtovníctve so slovným a číselným označením Projektu v účtovných zápisoch, ak účtuje v sústave jednoduchého účtovníctva.

11.2. Prijímateľ, ktorý nie je účtovnou jednotkou podľa Zákona o účtovníctve, vedie evidenciu majetku, záväzkov, príjmov a výdavkov (pojmy definované v ust. § 2 odsek 4 Zákona o účtovníctve) týkajúcich sa Projektu v účtovných knihách podľa ust. § 15 odsek 1 Zákona o účtovníctve (ide o účtovné knihy používané v sústave jednoduchého účtovníctva) so slovným a číselným označením Projektu pri zápisoch v nich, pričom na vedenie tejto evidencie, preukazovanie zápisov a spôsob oceňovania majetku a záväzkov sa primerane použijú ustanovenia Zákona o účtovníctve o účtovných zápisoch, účtovnej dokumentácii a spôsobe oceňovania. 

11.3. Prijímateľ pri účtovaní rozlišuje účtovné prípady tak, aby bol individuálne identifikovateľný projekt na úrovni Užívateľa. 

11.4. Záznamy v účtovníctve musia zabezpečiť údaje na účely monitorovania pokroku dosiahnutého pri Realizácii Projektu, vytvoriť základ pre nárokovanie platieb a uľahčiť proces overovania a kontroly výdavkov zo strany príslušných orgánov a to prípadne až na úroveň projektu Užívateľa. 

11.5. Prijímateľ uchováva a ochraňuje účtovnú dokumentáciu podľa odseku 11.1. VZP, evidenciu podľa odseku 11.2. VZP a inú dokumentáciu týkajúcu sa Projektu v súlade so Zákonom o účtovníctve a v lehote uvedenej v článku 19. VZP. 

11.6. Prijímateľ sa zaväzuje zabezpečiť, aby všetky povinnosti, ktoré mu vyplývajú z tohto článku boli rovnako uplatňované aj na Užívateľa podľa ZoP.

11.7. Ak má Prijímateľ sídlo alebo miesto podnikania mimo územia Slovenskej republiky, je povinný viesť účtovníctvo týkajúce sa poskytovania príspevku podľa právneho poriadku štátu, na území ktorého má sídlo alebo miesto podnikania.

11.8. Ak sa podľa Výzvy poskytujú finančné prostriedky z PP ďalej Užívateľovi, Prijímateľ je povinný zabezpečiť, aby bol Užívateľ v zmluve alebo v inom dokumente upravujúcom vzťah medzi Prijímateľom a Užívateľom zaviazaný záväzkami vyplývajúcimi z tohto článku v rovnakom rozsahu, ako je v zmysle tohto článku 11. VZP viazaný Prijímateľ voči Poskytovateľovi.

KONTROLA A AUDIT
12. 
12.1. Oprávnené osoby na výkon kontroly/auditu sú najmä:
12.1.1. Poskytovateľ a ním poverené osoby; 
12.1.2. Útvar vnútorného auditu Riadiaceho orgánu a ním poverené osoby;
12.1.3. Najvyšší kontrolný úrad SR, Úrad vládneho auditu a nimi poverené osoby;
12.1.4. Orgán auditu, jeho spolupracujúce orgány (Úrad vládneho auditu) a osoby poverené na výkon kontroly/auditu;
12.1.5. Splnomocnení zástupcovia Európskej komisie a Európskeho dvora audítorov; 
12.1.6. Orgán zabezpečujúci ochranu finančných záujmov Európskej únie;
12.1.7. Osoby prizvané orgánmi uvedenými v odsekoch 12.1.1. až 12.1.6. VZP v súlade s príslušnými právnymi predpismi SR a právnymi aktmi EÚ.

12.2. Kontrolou Projektu sa rozumie súhrn činností Poskytovateľa a ním prizvaných osôb, ktorými sa overuje plnenie podmienok poskytnutia príspevku v súlade so Zmluvou, súlad nárokovaných finančných prostriedkov/deklarovaných výdavkov a ostatných údajov predložených zo strany Prijímateľa a súvisiacej dokumentácie s právnymi predpismi SR a právnymi aktmi EÚ, dodržiavanie hospodárnosti, efektívnosti, účinnosti a účelnosti poskytnutého príspevku, dôsledné a pravidelné overenie dosiahnutého pokroku Realizácie Aktivít Projektu, vrátane dosiahnutých cieľových hodnôt Merateľných ukazovateľov Projektu a ďalšie povinnosti stanovené Prijímateľovi v Zmluve. Kontrola Projektu je vykonávaná v súlade so Zákonom o finančnej kontrole a audite, a to najmä formou finančnej kontroly, ktorá je súčasťou vnútorného kontrolného systému. V prípade, ak sú finančnou kontrolou identifikované nedostatky, doručí Poskytovateľ Prijímateľovi návrh čiastkovej správy z kontroly/správy z kontroly, pričom Prijímateľ je oprávnený podať v lehote určenej oprávnenou osobou písomné námietky k zisteným nedostatkom, navrhnutým odporúčaniam alebo opatreniam a k lehote na predloženie písomného zoznamu splnených opatrení prijatých na nápravu zistených nedostatkov a na odstránenie príčin ich vzniku uvedeným v návrhu čiastkovej správy alebo v návrhu správy. Po zohľadnení opodstatnených námietok (za predpokladu, že Prijímateľ zaslal pripomienky námietky lehote) zasiela Poskytovateľ Prijímateľovi čiastkovú správu z kontroly/správu z kontroly, ktorá obsahuje všetky náležitosti uvedené v ust. § 22 ods. 4 Zákona o finančnej kontrole a audite, pričom na čiastkovú správu z kontroly/správu z kontroly Prijímateľ v zmysle uvedeného už nepodáva písomné námietky.

12.3. Kontrola Verejného obstarávania sa vykonáva v zmysle pokynov Metodického usmernenia Riadiaceho orgánu č. 3, ustanovení Zákona o Verejnom obstarávaní a postupov Príručky pre prijímateľa. Ak pri kontrole Verejného obstarávania, vzhľadom na druh zákazky, nedochádza k uplatneniu ustanovení Zákona o Verejnom obstarávaní v plnom rozsahu, kontrola sa vykonáva podľa postupov riadiacej dokumentácie.

12.4. Prijímateľ sa zaväzuje, že umožní výkon kontroly/auditu zo strany oprávnených osôb na výkon kontroly/auditu v zmysle príslušných právnych predpisov SR a Právnych aktov EÚ, najmä Zákona o príspevkoch z EPFRV, Zákona o finančnej kontrole a audite a Zmluvy.

12.5. Prijímateľ je počas výkonu kontroly/auditu povinný najmä preukázať oprávnenosť vynaložených výdavkov a dodržanie podmienok poskytnutia príspevku v zmysle Zmluvy a príslušných právnych predpisov. 

12.6. Prijímateľ je povinný zabezpečiť prítomnosť osôb zodpovedných za Realizáciu Aktivít Projektu, vytvoriť primerané podmienky na Riadne a včasné vykonanie kontroly/auditu, zdržať sa konania, ktoré by mohlo ohroziť začatie a Riadny priebeh výkonu kontroly/auditu a plniť všetky povinnosti, ktoré mu vyplývajú najmä zo Zákona o finančnej kontrole a audite. 

12.7. Oprávnené osoby na výkon kontroly/auditu môžu vykonať kontrolu/audit u Prijímateľa kedykoľvek od účinnosti Zmluvy až do uplynutia lehôt podľa odseku 7.2. Zmluvy. Uvedená doba sa predĺži v prípade, ak nastanú skutočnosti uvedené v článku 82 Všeobecného nariadenia, a to o čas trvania týchto skutočností.

12.8. Osoby oprávnené na výkon kontroly/auditu majú práva a povinnosti upravené najmä v Zákone o finančnej kontrole a audite, vrátane právomoci ukladať sankcie pri porušení povinností zo strany Prijímateľa. 

12.9. Prijímateľ sa zaväzuje informovať Poskytovateľa o začatí akejkoľvek kontroly osobami podľa odseku 12.1. VZP odlišnými od Poskytovateľa a súčasne zaslať Poskytovateľovi na vedomie návrh správy z kontroly/správu z kontroly alebo iný relevantný výsledný dokument z vykonanej kontroly/auditu/vyšetrovania/konania týchto osôb. Plnením informačnej povinnosti Prijímateľom podľa predchádzajúcej vety nenadobúda Poskytovateľ žiadne povinnosti. Prijímateľ je povinný prijať opatrenia na nápravu nedostatkov zistených kontrolou/auditom v zmysle čiastkovej správy z kontroly/správy z kontroly/auditu alebo iného výstupného dokumentu v lehote stanovenej oprávnenými osobami na výkon kontroly/auditu. Prijímateľ je zároveň povinný zaslať osobám oprávneným na výkon kontroly/auditu a vždy aj Poskytovateľovi, ak nie je v konkrétnom prípade osobou vykonávajúcou kontrolu/audit, písomnú správu o splnení opatrení prijatých na nápravu zistených nedostatkov Bezodkladne po ich splnení a tiež o odstránení príčin ich vzniku, resp. zoznam opatrení prijatých na nápravu nedostatkov a na odstránenie príčin ich vzniku, a to v lehote stanovenej v správe/inom výstupnom dokumente z kontroly/auditu. Plnenie informačnej povinnosti Prijímateľa podľa odseku 4.6. prvá veta VZP (v časti týkajúcej sa povinného informovania o zisteniach oprávnených osôb na výkon kontroly/auditu, prípadne iných kontrolných orgánov) platí v nezmenenom rozsahu, pričom tam uvedená informačná povinnosť Prijímateľa môže byť podľa okolností konkrétneho prípadu čiastočne alebo úplne splnená zaslaním správy v zmysle predchádzajúcej vety. 

12.10. Právo Poskytovateľa alebo osôb uvedených v odseku 12.1. VZP na vykonanie kontroly/auditu Projektu nie je obmedzené žiadnym ustanovením tejto Zmluvy. Uvedené právo Poskytovateľa alebo osôb uvedených v odseku 12.1. VZP sa vzťahuje aj na vykonanie Opakovanej kontroly/auditu tých istých skutočností, bez ohľadu na druh vykonanej kontroly/auditu, pričom pri vykonávaní kontroly/auditu sú Poskytovateľ alebo osoby uvedené v odseku 12.1. VZP viazané iba platnými právnymi predpismi a touto Zmluvou, nie však závermi predchádzajúcich kontrol/auditov. Tým nie sú nijak dotknuté povinnosti (týkajúce sa napríklad povinnosti plniť uložené nápravné opatrenia) vyplývajúce z týchto predchádzajúcich kontrol/auditov. Povinnosť Prijímateľa vrátiť PP alebo jeho časť, ak táto povinnosť vyplynie z výsledku vykonanej kontroly/auditu kedykoľvek počas účinnosti Zmluvy, nie je dotknutá výsledkom predchádzajúcej kontroly/auditu. Vo vzťahu k projektom Užívateľov vystupuje Prijímateľ ako oprávnená osoba a kontrolu vykonáva v súlade so Zákonom o finančnej kontrole a audite. 

12.11. Práva a povinnosti Zmluvných strán voči sebe navzájom týkajúce sa výkonu kontroly pri poskytovaní Príspevku Užívateľovi, sú upravené v Stratégii miestneho rozvoja.

ZABEZPEČENIE POHĽADÁVKY, POISTENIE MAJETKU A ZMLUVNÉ POKUTY
13. 
13.1. Ak Poskytovateľ vo Výzve, Príručke pre prijímateľa, v inom Právnom dokumente alebo počas účinnosti Zmluvy určí, že Prijímateľ bude povinný zabezpečiť budúcu pohľadávku zo Zmluvy, Prijímateľ sa zaväzuje takéto zabezpečenie poskytnúť vo forme, spôsobom a za podmienok stanovených vo Výzve, v Právnych dokumentoch a v Zmluve. Zabezpečenie sa vykonáva prioritne prostredníctvom využitia záložného práva alebo iným vhodným zabezpečovacím prostriedkom. Poskytovateľ je oprávnený v odôvodnených prípadoch odmietnuť ponúkané zabezpečenie, ak existuje závažný dôvod, pre ktorý zabezpečenie nie je možné akceptovať, a Poskytovateľ tento dôvod vopred oznámi Prijímateľovi. Vo všeobecnosti zálohom môže byť vec, právo alebo iná majetková hodnota, pričom konkrétne typy zálohu podľa predmetu Projektu sú upravené v Systéme riadenia, resp. v rámci iniciatívy LEADER sú typy zálohu uvedené v Príručke pre prijímateľa.

13.2. Prijímateľ je povinný, s výnimkou majetku, ktorého povaha to nedovoľuje (napr. software, licencie na predmety priemyselného vlastníctva, patenty, ochranné známky a podobne) riadne poistiť majetok nadobudnutý z PP, ak z Výzvy alebo z Právnych dokumentov Poskytovateľa nevyplýva, že sa poistenie nevyžaduje. Zmluvné strany sa dohodli, že pre poistenie majetku nadobudnutého z PP platia tieto pravidlá:
13.2.1. poistná suma musí byť najmenej vo výške obstarávacej ceny/ceny zhodnotenia hmotného majetku nadobudnutého z PP;
13.2.2. poistenie sa musí vzťahovať minimálne pre prípad poškodenia, zničenia, odcudzenia alebo straty; Poskytovateľ je oprávnený preskúmať poistenie majetku a súčasne určiť ďalšie podmienky takéhoto poistenia, ktoré zahŕňajú aj rozšírenie typu poistných rizík, pre ktoré sa poistenie vyžaduje; 
13.2.3. poistenie musí trvať počas Realizácie Projektu a počas Udržateľnosti Projektu;
13.2.4. Prijímateľ je povinný udržiavať uzavretú a účinnú poistnú zmluvu, plniť svoje záväzky z nej vyplývajúce a dodržiavať podmienky v nej uvedené, najmä je povinný platiť poistné riadne a včas počas celej doby trvania poistenia. Ak v rámci doby Realizácie Projektu a počas Udržateľnosti Projektu dôjde k zániku poistnej zmluvy, je Prijímateľ povinný uzavrieť novú poistnú zmluvu za podmienok určených Poskytovateľom tak, aby sa poistná ochrana majetku nezmenšila a aby nová poistná zmluva spĺňala všetky náležitosti poistnej zmluvy uvedené v tomto odseku VZP;
13.2.5. Prijímateľ je povinný Bezodkladne oznámiť Poskytovateľovi vznik poistnej udalosti, rozsah dôsledkov poistnej udalosti na Projekt, jeho schopnosť úspešne Ukončiť Realizáciu Aktivít Projektu alebo splniť podmienky Udržateľnosti Projektu a súčasne vyjadriť rozsah súčinnosti, ktorú od Poskytovateľa požaduje, ak je možné následky poistenej udalosti prekonať, najmä vo vzťahu k využitiu poistného plnenia, ktoré je vinkulované v prospech Poskytovateľa.

13.3. Porušenie povinností Prijímateľa uvedených v odsekoch 13.1. a 13.2. VZP sa považuje za podstatné porušenie Zmluvy a Prijímateľ je povinný vrátiť PP alebo jeho časť v súlade s článkom 10. VZP.

13.4. Ak Prijímateľ poruší svoje povinnosti zo Zmluvy tým, že:
13.4.1. neposkytne Poskytovateľovi dokumentáciu, správy, údaje alebo informácie, na ktorých poskytnutie je Prijímateľ povinný v zmysle odsekov 4.2. až 4.6. a článkov 10. a 11. VZP;
13.4.2. neposkytne Poskytovateľovi informácie v prípadoch, v ktorých táto povinnosť vyplýva Prijímateľovi zo Zmluvy podľa odseku 6.2. Zmluvy, v rozsahu a v lehote stanovenej v Zmluve alebo určenej Poskytovateľom, pričom táto lehota nesmie byť kratšia ako lehota na Bezodkladné plnenie podľa Zmluvy;
13.4.3. nepredloží Poskytovateľovi dokumentáciu, doklady alebo iné písomnosti, hoci mu táto povinnosť vyplýva zo Zmluvy, v rozsahu a v lehote stanovenej v Zmluve alebo určenej Poskytovateľom, ktorá nesmie byť kratšia ako lehota na Bezodkladné plnenie podľa Zmluvy;
13.4.4. ktorejkoľvek povinnosti spojenej s informovaním a komunikáciou, na ktorú je Prijímateľ povinný v zmysle článku 5. VZP.
Zmluvné strany dojednali za uvedené porušenia povinností Prijímateľom zmluvnú pokutu. Zmluvnú pokutu je Poskytovateľ oprávnený uplatniť voči Prijímateľovi za porušenie jednotlivej povinnosti podľa odsekov 13.4.1. až 13.4.4. vo výške zmluvnej pokuty 100,- eur (slovom: sto eur) za každý, aj začatý, deň omeškania, až do splnenia porušenej povinnosti alebo do zániku Zmluvy, maximálne však do výšky PP uvedenej v odseku 3.1.2. Zmluvy. Poskytovateľ je oprávnený uplatniť zmluvnú pokutu podľa predchádzajúcej vety tohto odseku v prípade, ak za takéto porušenie povinnosti nebola uložená iná sankcia podľa Zmluvy, ani nebolo odstúpené od Zmluvy a súčasne, ak Poskytovateľ Prijímateľa vyzval na dodatočné splnenie povinnosti, k porušeniu ktorej sa viaže zmluvná pokuta a Prijímateľ uvedenú povinnosť nesplnil ani v poskytnutej dodatočnej lehote, ktorá nesmie byť kratšia ako lehota pre Bezodkladné plnenie podľa Zmluvy. Právo Poskytovateľa na náhradu škody spôsobenú Prijímateľom nie je dotknuté ustanoveniami o zmluvnej pokute.

13.5. Sumu zmluvnej pokuty, ktorú je Prijímateľ povinný uhradiť Poskytovateľovi, uvedie Poskytovateľ v ŽoV.

OPRÁVNENÉ VÝDAVKY
14. 
14.1. Oprávnenými výdavkami sú všetky výdavky, ktoré sú nevyhnutné na Realizáciu Aktivít Projektu tak, ako je uvedený v článku 2. Zmluvy, a ktoré spĺňajú všetky podmienky uvedené v tomto odseku Zmluvy. Vzhľadom na to, že Projekt Prijímateľa sa realizuje prostredníctvom poskytovania Príspevku Užívateľom, Prijímateľ si je vedomý a súhlasí s tým, že neoprávnenosť výdavkov na úrovni Užívateľa priamo spôsobuje neoprávnenosť výdavku Prijímateľa podľa tejto Zmluvy. To znamená, že výdavok Prijímateľa bude neoprávnený, ak je zaťažený Nezrovnalosťou alebo iným dôvodom neoprávnenosti výdavku na úrovni Užívateľa, hoci Prijímateľ sám neporušil žiadnu povinnosť uvedenú v tejto Zmluve. Uvedené skutočnosti predstavujú základné východisko pre interpretáciu všetkých ďalej uvedených podmienok pre oprávnenosť výdavkov podľa tejto Zmluvy, ktoré sú nasledovné:
14.1.1. výdavky vznikli počas Realizácie Aktivít Projektu (od Začatia Realizácie Aktivít Projektu do Ukončenia Realizácie Aktivít Projektu) na realizáciu Projektu (nutná existencia priameho spojenia s Projektom) v rámci oprávneného časového obdobia stanoveného vo Výzve a boli uhradené najneskôr do dňa 31.10.2029;
14.1.2. výdavky patria do Skupiny oprávnených výdavkov (pr, odsúhlaseného rozpočtu) Projektu pri rešpektovaní postupov pri zmenách Projektu vyplývajúcich zo Zmluvy, sú v súlade s obsahovou stránkou Projektu a prispievajú k dosiahnutiu plánovaných cieľov Projektu a sú s nimi v súlade;
14.1.3. výdavky spĺňajú podmienky oprávnenosti výdavkov v zmysle príslušnej Výzvy, Príručky pre žiadateľa, Príručky pre prijímateľa alebo iného Právneho dokumentu Poskytovateľa, ktorým sa určujú podmienky oprávnenosti výdavkov;
14.1.4. výdavky sa viažu na Aktivitu Projektu, ktorá bola skutočne realizovaná, a tieto výdavky boli uhradené pred predložením Žiadosti o platbu, najneskôr však do dňa 31.10.2029, a zároveň boli Oprávnené výdavky, bez ohľadu na ich charakter, premietnuté do účtovníctva Prijímateľa v zmysle príslušných právnych predpisov SR a podmienok stanovených v Zmluve; podmienka úhrady nemusí byť splnená v prípade, ak sa táto podmienka nevyžaduje s ohľadom na konkrétny systém financovania v súlade s podmienkami upravenými v Systéme finančného riadenia;
14.1.5. výdavky boli vynaložené v súlade so Zmluvou, Právnymi predpismi SR a právnymi aktmi EÚ, Stratégiou miestneho rozvoja, Právnymi dokumentmi Poskytovateľa týkajúcimi sa poskytovania Príspevku Užívateľom; 
14.1.6. výdavky sú vynaložené v súlade s princípmi hospodárnosti, efektívnosti, účinnosti a účelnosti;
14.1.7. výdavky sú identifikovateľné, preukázateľné a sú doložené Účtovnými dokladmi, ktoré sú Riadne evidované u Prijímateľa v súlade s Právnymi predpismi SR; výdavky musia byť uhradené Prijímateľom (s výnimkou časti Oprávnených výdavkov podľa odseku 3.1.4. Zmluvy) a ich uhradenie musí byť doložené najneskôr pred ich predložením Poskytovateľovi; podmienka úhrady výdavkov sa neuplatní, ak táto skutočnosť vyplýva zo Systému finančného riadenia s ohľadom na konkrétny systém financovania;
14.1.8. výdavky sa navzájom časovo a vecne neprekrývajú a neprekrývajú sa aj s inými prostriedkami z verejných zdrojov;
14.1.9. majetok nadobudnutý z PP, na obstaranie ktorého boli výdavky vynaložené, musí byť zakúpený od tretích strán za trhových podmienok na základe výsledkov Verejného obstarávania bez toho, aby nadobúdateľ vykonával kontrolu nad predávajúcim v zmysle článku 3 Nariadenia Rady (ES) č. 139/2004 z 20. 1. 2004 o kontrole koncentrácií medzi podnikmi (Nariadenie ES o fúziách) alebo naopak; obstarávanie služieb, tovarov a stavebných prác musí byť vykonané v súlade s ustanoveniami Zmluvy, Právnymi dokumentmi, s Právnymi predpismi SR a Právnymi aktmi EÚ, upravujúcimi oblasť Verejného obstarávania alebo zadávania zákazky in-house alebo pravidiel vzťahujúcich sa k obstarávaniu služieb, tovarov a stavebných prác nespadajúcich pod režim Zákona o Verejnom obstarávaní, vždy za ceny, ktoré spĺňajú kritérium hospodárnosti, účelnosti, účinnosti a efektívnosti vyplývajúce z Výzvy, z článku 33 Nariadenia 2024/2509 a z ust. § 19 Zákona o rozpočtových pravidlách;
14.1.10. sú vynakladané na majetok, ktorý je nový, nebol dosiaľ používaný a Prijímateľ s ním v minulosti žiadnym spôsobom nedisponoval;
14.1.11. výdavky sú vynaložené na poskytnutie Príspevku na projekt Užívateľa v súlade so ZoP;
14.1.12. majú priamu súvislosť s realizáciou činností MAS v zmysle schváleného štatútu a stratégie a so zabezpečovaním poskytovania Príspevkov na miestnej úrovni ako užívateľom v súlade so Všeobecnými podmienkami podpory projektov v rámci Stratégie miestneho rozvoja a ďalšími podmienkami, ktoré je Poskytovateľ oprávnený písomne určiť Prijímateľovi na poskytovanie príspevkov Realizátorom stratégie na miestnej úrovni ako užívateľom, ak Poskytovateľ takéto podmienky riadne oznámil Prijímateľovi;
14.1.13. celková výška Oprávnených výdavkov na Animácie a chod MAS, vrátane uľahčenia výmen medzi zainteresovanými stranami, nepresiahne 25 % celkových verejných príspevkov na túto stratégiu v súlade s článkom 34 ods. 2 Všeobecného nariadenia. Špecifikácia oprávnenosti výdavkov na Animácie a chod MAS bude uvedená v Príručke pre prijímateľa.

14.2. Výdavky Prijímateľa deklarované v ŽoP sú zaokrúhlené na dve desatinné miesta (1 eurocent).

14.3. Ak výdavok nespĺňa podmienky oprávnenosti podľa odseku 14.1. VZP, takéto Neoprávnené výdavky nie sú spôsobilé na úhradu z PP v rámci podanej ŽoP a o takto vyčíslené Neoprávnené výdavky bude ponížená suma požadovaná na úhradu v rámci podanej ŽoP, ak vo zvyšnej časti bude ŽoP schválená. Ak v rámci podanej ŽoP žiadne nárokované výdavky nespĺňajú podmienky oprávnenosti podľa odseku 14.1 VZP, t. j. sú finančnou kontrolou vyhodnotené ako neoprávnené výdavky, takto podaná ŽoP bude zamietnutá Poskytovateľom v plnom rozsahu. Ak nesplnenie podmienok oprávnenosti výdavkov podľa odseku 14.1. VZP zistí osoba oprávnená na výkon kontroly/auditu uvedená v odseku 12.1. VZP, Prijímateľ je povinný vrátiť PP alebo jeho časť zodpovedajúci takto vyčísleným Neoprávneným výdavkom v súlade s článkom 10. VZP pri rešpektovaní výšky intenzity vzťahujúcej sa na Aktivitu Projektu v plnej výške, bez ohľadu na skutočnosť, že pôvodne mohli byť tieto výdavky klasifikované ako Oprávnené výdavky alebo Schválené oprávnené výdavky. Všeobecné pravidlo týkajúce sa Opakovanej kontroly/auditu uvedené v odseku 12.9. VZP sa vzťahuje aj na zmenu Oprávnených výdavkov na Neoprávnené výdavky.

ÚČTY PRIJÍMATEĽA – OSOBITNÉ USTANOVENIA
15. 
15.1. Účty štátnej príspevkovej organizácie 
Poskytovateľ zabezpečí poskytnutie PP Prijímateľovi bezhotovostne na účet vedený v EUR. Číslo účtu Prijímateľa je uvedené v Zmluve.

15.2. Účty iných subjektov verejnej správy s výnimkou VÚC, obcí a rozpočtových alebo príspevkových organizácií v zriaďovacej pôsobnosti VÚC a obce 
Poskytovateľ zabezpečí poskytnutie PP Prijímateľovi bezhotovostne na ním určený účet vedený v EUR. Číslo účtu Prijímateľa je uvedené v Zmluve. 

15.3. Účty VÚC 
Poskytovateľ zabezpečí poskytnutie PP Prijímateľovi bezhotovostne na ním určený účet vedený v EUR . Číslo účtu Prijímateľa je uvedené v Zmluve.

15.4. Účty obce 
Poskytovateľ zabezpečí poskytnutie PP Prijímateľovi bezhotovostne na ním určený účet vedený v EUR. Prijímateľ realizuje úhradu Schválených oprávnených výdavkov z účtu Prijímateľa, a to prostredníctvom svojho rozpočtu. Číslo účtu Prijímateľa je uvedené v Zmluve.

15.5. Účty rozpočtovej organizácie VÚC, resp. obce 
Poskytovateľ zabezpečí poskytnutie PP Prijímateľovi bezhotovostne na ním určený mimorozpočtový účet, ktorý je vedený v EUR. Pred použitím týchto prostriedkov je ich Prijímateľ povinný previesť do rozpočtu svojho zriaďovateľa, a to do piatich (5) dní od pripísania týchto prostriedkov na mimorozpočtový účet. Zriaďovateľ následne prevedie prostriedky PP na Prijímateľom určený účet, z ktorého Prijímateľ realizuje úhradu Schválených oprávnených výdavkov, a to prostredníctvom svojho rozpočtu. Číslo mimorozpočtového účtu je uvedené v Zmluve. Číslo účtu Prijímateľa je uvedené v Zmluve. V prípade, ak zriaďovateľ neprevedie PP na rozpočtový výdavkový účet Prijímateľa, a výdavky potrebné na financovanie určených účelov sú zabezpečené v rozpočte Prijímateľa, zriaďovateľ dá pokyn Prijímateľovi na preklasifikovanie výdavkov (realizované úhrady oprávnených výdavkov z iných účtov otvorených Prijímateľom) v rámci svojho výkazníctva na výdavky na realizáciu prostriedkov PP. 

15.6. Účty príspevkovej organizácie VÚC, resp. obce 
a) ak príspevková organizácia nepožaduje príspevok na Realizáciu Aktivít Projektu od zriaďovateľa Poskytovateľ zabezpečí poskytnutie PP Prijímateľovi bezhotovostne na ním určený účet vedený v EUR. Prijímateľ realizuje úhradu Schválených oprávnených výdavkov z účtu Prijímateľa, a to prostredníctvom svojho rozpočtu. Číslo účtu Prijímateľa je uvedené Zmluve;
b) ak príspevková organizácia požaduje príspevok na Realizáciu Aktivít Projektu od zriaďovateľa Poskytovateľ zabezpečí poskytnutie PP Prijímateľovi bezhotovostne na ním určený účet, ktorý je vedený v EUR. Pred použitím týchto prostriedkov je ich Prijímateľ povinný previesť do rozpočtu svojho zriaďovateľa, a to do piatich (5) Dní od pripísania týchto prostriedkov. Zriaďovateľ následne prevedie prostriedky PP na Prijímateľom určený účet, z ktorého Prijímateľ realizuje úhradu Schválených oprávnených výdavkov, a to prostredníctvom svojho rozpočtu. Číslo účtu Prijímateľa je uvedené v Zmluve. 

15.7. Účty subjektov zo súkromného sektora vrátane mimovládnych organizácií 
Poskytovateľ zabezpečí poskytnutie PP Prijímateľovi bezhotovostne na Prijímateľom stanovený účet vedený v EUR. Číslo účtu Prijímateľa je uvedené v Zmluve.

ÚČTY PRIJÍMATEĽA – SPOLOČNÉ USTANOVENIA
16. 
16.1. Prijímateľ je povinný udržiavať účet Prijímateľa otvorený a nesmie ho zrušiť až do Finančného ukončenia Projektu. V prípade otvorenia účtu pre príjem PP v komerčnej banke v zahraničí, Prijímateľ zodpovedá za úhradu všetkých nákladov spojených s realizáciou platieb na a z tohto účtu.

16.2. V prípade využitia systému refundácie môže Prijímateľ realizovať úhrady Schválených oprávnených výdavkov aj z iných účtov otvorených Prijímateľom pri dodržaní podmienok existencie účtu Prijímateľa určeného na príjem PP. Prijímateľ je povinný Bezodkladne oznámiť Poskytovateľovi identifikáciu týchto účtov. Tieto účty sú vedené v mene EUR. 

16.3. V prípade poskytnutia PP systémom refundácie sú úroky vzniknuté na účte Prijímateľa príjmom Prijímateľa. 

16.4. Ak sú prostriedky z poskytnutého PP úročené, Prijímateľ je povinný otvoriť si ako účet Prijímateľa osobitný účet na Projekt. Prijímateľ je povinný výnosy z prostriedkov na tomto osobitnom účte na Projekt vysporiadať podľa článku 10. týchto VZP.

16.5. V prípade otvorenia osobitného účtu podľa predchádzajúceho odseku môžu vlastné zdroje Prijímateľa na Realizáciu Aktivít Projektu prechádzať cez tento osobitný účet. V takomto prípade je Prijímateľ povinný najneskôr pred vykonaním platby dodávateľovi Projektu vložiť vlastné zdroje Prijímateľa na tento osobitný účet a bezodkladne predložiť Poskytovateľovi výpis z osobitného účtu ako potvrdenie o prevode vlastných zdrojov. V prípade, ak vlastné zdroje Prijímateľa neprechádzajú cez tento osobitný účet, Prijímateľ je povinný ku každému uhradenému výdavku doložiť Poskytovateľovi výpis z iného účtu otvoreného Prijímateľom o úhrade vlastných zdrojov Prijímateľa.

16.6. V prípade využitia systému zálohovej platby môže Prijímateľ realizovať špecifické typy výdavkov aj z iného účtu otvoreného Prijímateľom. Tieto výdavky nesmú byť hradené z osobitného účtu zriadeného na realizáciu iných programov zahraničnej pomoci (napr. projektov Finančného mechanizmu Európskeho hospodárskeho priestoru, Nórskeho finančného mechanizmu alebo iných projektov financovaných zo štrukturálnych fondov, Kohézneho fondu a Európskeho námorného a rybárskeho fondu). Prijímateľ po pripísaní zálohovej platby prevádza prostriedky PP na úhradu špecifických výdavkov jedným z nasledovných spôsobov:
a) z účtu Prijímateľa prevedie alikvotný podiel špecifického výdavku na iný účet otvorený Prijímateľom a následne realizuje platbu Dodávateľovi. Prijímateľ je povinný predložiť Poskytovateľovi výpis z iného účtu otvoreného Prijímateľom potvrdzujúci úhradu výdavku Dodávateľovi a výpis z účtu Prijímateľa potvrdzujúci použitie prostriedkov z poskytnutej zálohovej platby; 
b) minimálne raz (1x) mesačne prevedie Prijímateľ prostriedky z osobitného účtu na iný účet otvorený Prijímateľom, z ktorého priebežne realizuje úhrady špecifických výdavkov. Prijímateľ prevedie sumu vo výške Schválených oprávnených výdavkov vzniknutých počas predchádzajúceho kalendárneho mesiaca najneskôr v lehote stanovenej v Príručke pre prijímateľa.
Prijímateľ je povinný oznámiť Poskytovateľovi identifikáciu iného účtu otvoreného Prijímateľom, z ktorého realizuje špecifické typy výdavkov zoznam špecifických typov výdavkov uvedie Poskytovateľ v Príručke pre žiadateľa, resp. Príručke pre Prijímateľa.

16.7. Oprávnený výdavok za podmienok definovaných v predchádzajúcom odseku vzniká prevodom príslušnej časti PP z účtu Prijímateľa na iný účet otvorený Prijímateľom, definovaný v predchádzajúcom odseku a prevodom týchto prostriedkov Dodávateľovi alebo úhradou špecifického typu výdavku. 

16.8. Ak sa Projekt realizuje prostredníctvom subjektu v zriaďovateľskej pôsobnosti Prijímateľa, úhrada Schválených oprávnených výdavkov môže byť realizovaná aj z účtov tohto subjektu pri dodržaní podmienky existencie účtu Prijímateľa určeného na príjem PP. Zároveň subjekt v zriaďovateľskej pôsobnosti Prijímateľa je povinný realizovať Schválené oprávnené výdavky prostredníctvom rozpočtu. Prijímateľ je povinný bezodkladne oznámiť Poskytovateľovi identifikáciu účtov, z ktorých realizuje úhradu Schválených oprávnených výdavkov za podmienky dodržania pravidiel vzťahujúcich sa na špecifické výdavky a úroky.

FORMY PLATIEB 
A. PLATBY SYSTÉMOM REFUNDÁCIE
1. 
2. 
3. 
4. 
5. 
6. 
7. 
8. 
9. 
10. 
11. 
12. 
13. 
14. 
15. 
16. 
17. 
17.1. Poskytovateľ zabezpečí poskytovanie PP, resp. jeho časti systémom refundácie, pričom Prijímateľ je povinný uhradiť výdavky z vlastných zdrojov a tie mu budú pri jednotlivých platbách refundované v pomernej výške k Celkovým oprávneným výdavkom.

17.2. Poskytovateľ zabezpečí poskytnutie platby systémom refundácie výlučne na základe Žiadosti o platbu, ktorú Prijímateľ predkladá v EUR po začatí Realizácie Aktivít Projektu a po nadobudnutí účinnosti Zmluvy.

17.3. Prijímateľ je povinný spolu so Žiadosťou o platbu predložiť aj účtovné doklady a výpis z účtu (resp. prehlásenie banky o úhrade) preukazujúci úhradu výdavkov deklarovaných v Žiadosti o platbu a prípadne aj relevantnú podpornú dokumentáciu. V rámci formulára Žiadosti o platbu Prijímateľ uvedie deklarované výdavky podľa skupiny výdavkov v zmysle Zmluvy. Podrobnosti a detailné postupy realizácie platieb systémom refundácie sú upravené v Príručke pre prijímateľa. Jeden rovnopis žiadosti o platbu s relevantnou podpornou dokumentáciou si ponechá Prijímateľ. 

17.4. Prijímateľ je povinný vo všetkých predkladaných Žiadostiach o platbu uvádzať výlučne deklarované výdavky, ktoré zodpovedajú podmienkam uvedeným v článku 14. VZP. Prijímateľ zodpovedá za pravosť, správnosť a kompletnosť údajov uvedených v Žiadosti o platbu. Ak na základe nepravých alebo nesprávnych údajov uvedených v Žiadosti o platbu dôjde k vyplateniu platby, Prijímateľ je povinný takto vyplatené prostriedky Bezodkladne, od kedy sa o tejto skutočnosti dozvedel, vrátiť; ak sa o skutočnosti, že došlo k vyplateniu platby na základe nesprávnych alebo nepravých údajov dozvie Poskytovateľ, postupuje podľa článku 10. VZP. 

17.5. Poskytovateľ je povinný vykonať kontrolu Žiadosti o platbu podľa ust. § 7 a § 8 Zákona o finančnej kontrole a audite a článku 123 Všeobecného Nariadenia 2021/2115, pričom Prijímateľ je povinný sa na účely výkonu kontroly riadiť ust. § 21 Zákona o finančnej kontrole a audite, inými relevantnými právnymi predpismi a inými dokumentmi Poskytovateľa. Ak to Poskytovateľ považuje za potrebné, v súlade s článkom 12. VZP a ust. § 9 Zákonom o finančnej kontrole a audite vykoná okrem administratívnej finančnej kontroly aj finančnú kontrolu na mieste. Poskytovateľ je oprávnený určiť, že časť deklarovaných výdavkov, ktorá si vyžaduje doplnenie / zmenu / overenie niektorých skutočností na mieste, príp. to určí Poskytovateľ z iného dôvodu, bude vyčlenená do predmetu samostatnej kontroly. Ak Poskytovateľ vyčlení časť výdavkov na samostatnú kontrolu, lehota, ktorá uplynula od doručenia písomnej formy Žiadosti o platbu, z ktorej bola časť výdavkov vyčlenená do predmetu samostatnej kontroly sa započítava do lehoty stanovenej na kontrolu Žiadosti o platbu vykonanú administratívnou formou.

17.6. Po vykonaní kontroly Poskytovateľ Žiadosť o platbu schváli v plnej výške, schváli v zníženej výške, zamietne, pozastaví alebo vyčlení časť deklarovaných výdavkov na samostatnú kontrolu, a to v lehotách určených Systémom finančného riadenia. Prijímateľovi vznikne nárok na vyplatenie platby, iba ak podá úplnú a správnu Žiadosť o platbu, a to len v rozsahu Schválených oprávnených výdavkov zo strany Poskytovateľa. 

17.7. Ak Žiadosť o platbu obsahuje výdavky, ktoré sú predmetom Prebiehajúceho skúmania, Poskytovateľ pozastaví schvaľovanie dotknutých výdavkov až do času ukončenia Prebiehajúceho skúmania.

B. PLATBY SYSTÉMOM PAUŠÁLNEJ PLATBY
17.8. V zmysle Systému finančného riadenia Poskytovateľ vypláca paušálnu platbu vopred na začiatku príslušného sledovaného obdobia ako príspevok Prijímateľovi, po splnení určitých podmienok na základe stanovených pravidiel Poskytovateľom pre výpočet jej výšky. Pri systéme paušálnej platby, sa postupuje nasledovným spôsobom:
a) predloženie a kontrola ŽoP na paušálnu platbu;
b) vyplatenie ŽoP na paušálnu platbu.

17.9. Prijímateľ predkladá v súlade so zmluvou o príspevku, predkladá Poskytovateľovi ŽoP so všetkými relevantnými prílohami elektronicky prostredníctvom IMS, resp. vygenerovaný formulár ŽoP informačným monitorovacím systémom predkladá prostredníctvom Ústrednom portáli verejnej správy (www.slovensko.sk).

17.10. V prípade zistenia nedostatkov Poskytovateľ vyzve Prijímateľa, aby v lehote stanovenej Príručkou pre prijímateľa odstránil zistené nedostatky ako aj príčiny vzniku predmetných nedostatkov. 

17.11. Potrebné náležitosti, podmienky poskytnutia, lehoty ako aj proces predloženia, kontroly a vyplatenia ŽoP na paušálu platbu je obsiahnutý v Príručke pre prijímateľa.

SPOLOČNÉ USTANOVENIA PRE VŠETKY SYSTÉMY FINANCOVANIA A PRIJÍMATEĽOV
18. 
18.1. Deň pripísania Platby na účet Prijímateľa sa považuje za deň čerpania PP, resp. jeho časti Prijímateľom.

18.2. Všetky dokumenty (Účtovné doklady, výpisy z účtu, podporná dokumentácia), ktoré Prijímateľ predkladá spolu so Žiadosťou o platbu, sú rovnopisy originálov alebo ich kópie označené podpisom štatutárneho orgánu Prijímateľa; ak štatutárny orgán Prijímateľa splnomocní na podpisovanie inú osobu, je potrebné k predmetnej Žiadosti o platbu priložiť aj toto splnomocnenie. 

18.3. Ak Projekt obsahuje aj Neoprávnené výdavky na financovanie nad rámec finančnej medzery, je tieto Prijímateľ povinný uhrádzať Dodávateľom pomerne z každého účtovného dokladu podľa pomeru stanoveného v odseku 3.1.4. Zmluvy, pričom vecne Neoprávnené výdavky Prijímateľ hradí z vlastných zdrojov.

18.4. Poskytovateľ je oprávnený zvýšiť alebo znížiť výšku Žiadosti o platbu z technických dôvodov na strane Poskytovateľa maximálne vo výške 0,01 % z maximálnej výšky PP uvedenej v Zmluve v rámci jednej Žiadosti o platbu. Ustanovenie odseku 3.2. Zmluvy týmto nie je dotknuté.

18.5. Suma neprevyšujúca 250,- EUR (slovom dvestopäťdesiat eur) podľa ust. § 29 ods. 3 Zákona o príspevkoch z EPFRV sa uplatní na úhrnnú sumu celkového nevyčerpaného alebo nesprávne zúčtovaného PP alebo jeho časti z poskytnutých platieb.

18.6. Zmluvné strany sa dohodli, že podrobnejšie postupy a podmienky, vrátane práv a povinností Zmluvných strán týkajúce sa systémov financovania (platieb) sú určené Systémom finančného riadenia, ktorý je pre Zmluvné strany záväzný, ako to vyplýva z odseku 3.3.4. Zmluvy. Tento dokument zároveň slúži pre potreby výkladu príslušných ustanovení Zmluvy, resp. práv a povinností Zmluvných strán.

18.7. Prijímateľ je povinný uhradiť Užívateľom Účtovné doklady zahrnuté v schválenej a uhradenej ŽoP v termíne stanovenom v Príručke pre prijímateľa. Úrok z omeškania s úhradou záväzku voči Užívateľovi znáša Prijímateľ.

18.8. Na účely týchto VZP sa za úhradu účtovných dokladov Dodávateľovi môže považovať aj:
a) úhrada účtovných dokladov postupníkovi, v prípade, že Dodávateľ postúpil pohľadávku voči Prijímateľovi tretej osobe v súlade s ust. § 524 až § 530 Občianskeho zákonníka;
b) úhrada záložnému veriteľovi na základe výkonu záložného práva na pohľadávku Dodávateľa voči Prijímateľovi v súlade s ust. § 151a až § 151me Občianskeho zákonníka;
c) úhrada oprávnenej osobe na základe výkonu rozhodnutia (exekúcie) voči Dodávateľovi v zmysle Právnych predpisov SR;
d) započítanie pohľadávok Dodávateľa a Prijímateľa v súlade s ust. § 580 až § 581 Občianskeho zákonníka, resp. ust. § 358 až § 364 Obchodného zákonníka.

18.9. V prípade, že Dodávateľ postúpil pohľadávku voči Prijímateľovi tretej osobe v súlade s ust. § 524 až § 530 Občianskeho zákonníka, Prijímateľ v rámci dokumentácie Žiadosti o platbu predloží aj dokumenty preukazujúce postúpenie pohľadávky Dodávateľa na postupníka. 

18.10. V prípade úhrady záväzku Prijímateľa záložnému veriteľovi pri výkone záložného práva na pohľadávku Dodávateľa voči Prijímateľovi v súlade s ust. § 151a až § 151me Občianskeho zákonníka Prijímateľ v rámci dokumentácie Žiadosti o platbu predloží aj dokumenty preukazujúce vznik a výkon záložného práva. 

18.11. V prípade úhrady záväzku Prijímateľa oprávnenej osobe na základe výkonu rozhodnutia (exekúcie) voči Dodávateľovi v zmysle Právnych predpisov SR Prijímateľ v rámci dokumentácie Žiadosti o platbu predloží aj dokumenty preukazujúce výkon rozhodnutia (napr. exekučný príkaz spolu s exekučným titulom). 

18.12. V prípade započítania pohľadávok Dodávateľa a Prijímateľa v súlade s ust. § 580 až § 581 Občianskeho zákonníka, resp. ust. § 358 až § 364 Obchodného zákonníka, Prijímateľ v rámci dokumentácie Žiadosti o platbu predloží doklady preukazujúce započítanie pohľadávok. 

18.13. Ustanovenia článku 18. VZP sa nevzťahujú na Prijímateľa, ktorý by sa pri aplikácii niektorého z vyššie uvedených postupov dostal do rozporu s Právnymi predpismi SR. Ustanovenia tohto článku sa zároveň nevzťahujú ani na pohľadávku podľa odseku 7.3. VZP.

UCHOVÁVANIE DOKUMENTOV
19. 
19.1. Prijímateľ je povinný uchovávať dokumentáciu k Projektu do desiatich (10) rokov od vykonania posledného monitorovania Poskytovateľom v zmysle Príručky pre prijímateľa  a do tejto doby strpieť výkon kontroly/auditu zo strany oprávnených osôb v zmysle článku 12. VZP. Stanovená doba podľa prvej vety tohto odseku môže byť automaticky predĺžená (t. j. bez potreby vyhotovovania osobitného dodatku k Zmluve, len na základe oznámenia Poskytovateľa Prijímateľovi) v prípade, ak nastanú skutočnosti uvedené v článku 82 Všeobecného nariadenia o čas trvania týchto skutočností. Porušenie povinností vyplývajúcich z tohto odseku je podstatným porušením Zmluvy.

MENY A KURZOVÉ ROZDIELY
20. 
20.1. Poskytovateľ uhrádza Príspevok Užívateľom v mene EUR. Ak Prijímateľ uhrádza výdavky Projektu v inej mene ako EUR, príslušné výdavky sú preplácané v EUR. Prípadné kurzové rozdiely znáša Prijímateľ. Pri použití výmenného kurzu pre potreby prepočtu sumy výdavkov uhrádzaných Prijímateľom v cudzej mene je Prijímateľ povinný postupovať v súlade s ust. § 24 Zákona o účtovníctve.

20.2. Pri prevode peňažných prostriedkov v cudzej mene zo svojho účtu zriadeného v EUR na účet zmluvne alebo inak spolupracujúcej osoby na Projekte zriadeného v cudzej mene použije Prijímateľ kurz banky platný v deň odpísania prostriedkov z účtu, tzn. v deň uskutočnenia účtovného prípadu. Týmto kurzom prepočítaný výdavok na EUR zahrnie Prijímateľ do Žiadosti o platbu..

20.3. Ak Prijímateľ prevádza peňažné prostriedky v cudzej mene zo svojho účtu zriadeného v cudzej mene na účet zmluvne alebo inak spolupracujúcej osoby na Projekte v rovnakej cudzej mene, použije referenčný výmenný kurz určený a vyhlásený Európskou centrálnou bankou v deň predchádzajúci dňu uskutočnenia účtovného prípadu. Týmto kurzom prepočítaný výdavok na EUR Prijímateľ do Žiadosti o platbu.

